Ochrana biodiverzity: Parlament požaduje aktívnejšiu participáciu EÚ
Životné prostredie
Plenárne zasadnutie
2010-10-07 - 17:53
Poslanci dnes prostredníctvom uznesenia vyzvali EÚ a medzinárodných partnerov na zintenzívnenie investícií do ochrany biologickej rozmanitosti.
Desiate stretnutie Konferencie zmluvných strán Dohovoru o biologickej diverzite sa uskutoční v druhej polovici októbra v japonskej Nagoji.
Uznesenie prijaté pomerom hlasov 505 (za) / 22 (proti) / 41 (zdržalo sa) prináša návrh strategických cieľov, na ktoré by sa mala EÚ počas desiateho stretnutia Konferencie zmluvných strán (COP) Dohovoru o biologickej diverzite zamerať.
Konferencia, ktorá sa uskutoční v dňoch 18. - 29. októbra v japonskom meste Nagoja, má za cieľ stanoviť ciele do roku 2020 a víziu až do roku 2050.
Predseda Výboru pre životné prostredie, verejné zdravie a bezpečnosť potravín, poslanec Jo LEINEN (S&D, DE) v tejto súvislosti poznamenal, že "ak sa nám nepodarí zastaviť stratu biologickej rozmanitosti, odhryzneme si ruku, ktorá nás kŕmi".
Zároveň uviedol, že EÚ musí byť lídrom v boji za ochranu biodiverzity.
Rok 2010 bol Valným zhromaždením OSN vyhlásený za Medzinárodný rok biodiverzity.
Tá je tiež spoločne s rozvojovou politikou a snahou o zmierňovanie chudoby témou Medzinárodného dňa biodiverzity, ktorý pripadá na 22. mája.
Investície do ochrany biodiverzity
Poslanci vyjadrili veľké znepokojenie nad skutočnosťou, že svetový cieľ v oblasti biodiverzity na rok 2010 spočívajúci vo výraznom obmedzení straty biodiverzity, ani cieľ EÚ zastaviť stratu biodiverzity, neboli naplnené.
Parlament preto vyzval Komisiu a členské štáty, aby sa chopili iniciatívy a oznámili svoje stanoviská a investície do ochrany biologickej rozmanitosti ešte pred samotnou konferenciou v Nagoji.
Uznesenie podčiarklo potrebu radikálne zvýšiť objem celosvetového financovania na ochranu biodiverzity.
Skutočnosť, že tieto investície sú nevyhnutné ilustruje podľa poslancov aj štúdia Ekonómia ekosystémov a biodiverzity (The Economics of Ecosystems and Biodiversity, TEEB), ktorá odhaduje, že zníženie úrovne blahobytu v dôsledku straty biodiverzity dnes predstavuje približne 50 miliárd EUR ročne a do roku 2050 sa má zvýšiť na 14 biliónov EUR.
Klimatické zmeny a rozvojové krajiny
Znižovanie biologickej rozmanitosti a klimatické zmeny pred nás podľa poslancov stavajú rovnaké úlohy, napríklad v súvislosti s ochranou lesov.
Keďže v tomto smere sú zraniteľné najmä rozvojové krajiny, poslanci poukázali na potrebu ich podpory a ochrany pred dopadmi vymierania rastlinných a živočíšnych druhov.
Strategické ciele a hlavné ciele na rok 2020 Výber navrhovaných cieľov na rok 2020: • zrušenie dotácií škodlivých pre biodiverzitu • zastavenie čistého odlesňovania • odstránenie deštruktívnych metód rybolovu • ochrana minimálne 20% pôdy, sladkovodných a morských plôch • zabránenie vyhynutiu ohrozených druhov
20101006IPR85245 Prijatý text bude k dispozícii tu (kliknite na 7. október 2010)
SK
1
LINK
/activities/plenary/ta/calendar.do?language=SK
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
