A6-0012/2008
28.1.2008
***I
SPRÁVA
o návrhu smernice Európskeho parlamentu a Rady, ktorou sa mení a dopĺňa smernica 2004/40/ES o minimálnych zdravotných a bezpečnostných požiadavkách týkajúcich sa vystavenia pracovníkov rizikám vyplývajúcim z fyzikálnych činidiel (elektromagnetické polia) (18. individuálna smernica v zmysle článku 16 ods. 1 smernice 89/391/EHS)
(KOM(2007)0669 – C6‑0394/2007 – 2007/0230(COD))
Výbor pre zamestnanosť a sociálne veci
Spravodajca:
Jan Andersson
(Zjednodušený postup – článok 43 ods. 1 rokovacieho poriadku)
PE 398.470v02-00
Označenie postupov
* Konzultačný postup
väčšina odovzdaných hlasov
**I Postup spolupráce (prvé čítanie)
väčšina odovzdaných hlasov
**II Postup spolupráce (druhé čítanie)
väčšina odovzdaných hlasov za schválenie spoločnej pozície
väčšina všetkých poslancov Parlamentu za zamietnutie alebo zmenu a doplnenie spoločnej pozície
*** Postup súhlasu
väčšina všetkých poslancov Parlamentu, okrem prípadov upravených článkami 105, 107, 161 a 300 Zmluvy o ES a článkom 7 Zmluvy o EÚ
***I Spolurozhodovací postup (prvé čítanie)
väčšina odovzdaných hlasov
***II Spolurozhodovací postup (druhé čítanie)
väčšina odovzdaných hlasov za schválenie spoločnej pozície
väčšina všetkých poslancov Parlamentu za zamietnutie alebo zmenu a doplnenie spoločnej pozície
***III Spolurozhodovací postup (tretie čítanie)
väčšina odovzdaných hlasov za schválenie spoločného textu
(Typ postupu závisí od právneho základu navrhnutého Komisiou.)
Pozmeňujúce a doplňujúce návrhy k legislatívnemu textu
V pozmeňujúcich a doplňujúcich návrhoch Parlamentu je zmenený a doplnený text označený hrubou kurzívou .
Štandardná kurzíva označuje príslušným oddeleniam tie časti legislatívneho textu, ku ktorým sa navrhuje oprava, čo pomáha pri príprave konečného znenia textu (napríklad zrejmé chyby alebo vynechaný text v konkrétnej jazykovej verzii).
Navrhované opravy tohto typu musia byť odsúhlasené príslušnými oddeleniami.
OBSAH
NÁVRH LEGISLATÍVNEHO UZNESENIA EURÓPSKEHO PARLAMENTU.......................5
DÔVODOVÁ SPRÁVA.............................................................................................................6
POSTUP...................................................................................................................................10
NÁVRH LEGISLATÍVNEHO UZNESENIA EURÓPSKEHO PARLAMENTU
o návrhu smernice Európskeho parlamentu a Rady, ktorou sa mení a dopĺňa smernica 2004/40/ES o minimálnych zdravotných a bezpečnostných požiadavkách týkajúcich sa vystavenia pracovníkov rizikám vyplývajúcim z fyzikálnych činidiel (elektromagnetické polia) (18. individuálna smernica v zmysle článku 16 ods. 1 smernice 89/391/EHS)
( KOM(2007)0669 – C6‑0394/2007 – 2007/0230(COD) )
(Spolurozhodovací postup: prvé čítanie)
Európsky parlament ,
– so zreteľom na návrh Komisie pre Európsky parlament a Radu ( KOM(2007)0669 ),
– so zreteľom na článok 251 ods. 2 a článok 137 ods. 2 Zmluvy o ES, v súlade s ktorými Komisia predložila návrh Európskemu parlamentu ( C6‑0394/2007 ),
– so zreteľom na článok 51 a článok 43 ods. 1 rokovacieho poriadku,
– so zreteľom na správu Výboru pre zamestnanosť a sociálne veci ( A6‑0012/2008 ),
1. schvaľuje návrh Komisie;
2. žiada Komisiu, aby mu vec znovu predložila, ak má v úmysle podstatne zmeniť svoj návrh, alebo ho nahradiť iným textom;
3. poveruje svojho predsedu, aby túto pozíciu postúpil Rade a Komisii.
DÔVODOVÁ SPRÁVA
Smernica Európskeho parlamentu a Rady 2004/40/ES z 29. apríla 2004 o minimálnych zdravotných a bezpečnostných požiadavkách týkajúcich sa vystavenia pracovníkov rizikám vyplývajúcim z fyzikálnych činidiel (elektromagnetické polia)
Ú. v.
EÚ L 159, 30.4.2004, s.
1.
Korigendum: Ú. v.
EÚ L 184, 24.5.2004, s.
1. je osemnásta individuálna smernica v zmysle článku 16 ods. 1 rámcovej smernice 89/391/EHS.
Táto smernica je súčasťou balíka štyroch smerníc týkajúcich sa vystavenia pracovníkov rizikám vyplývajúcim z fyzikálnych činidiel: hluk, vibrácie, elektromagnetické polia a optické žiarenie.
Smernica ustanovuje opatrenia na ochranu pracovníkov pred rizikami súvisiacimi s elektrickými, magnetickými a elektromagnetickými poľami.
Nezaoberá sa však dlhodobými účinkami vrátane karcinogénnych účinkov, ktoré by mohli byť spôsobené vystavením osôb elektrickým, magnetickým a elektromagnetickým poliam a pre ktoré nie sú k dispozícii presvedčivé vedecké údaje potvrdzujúce príčinnú súvislosť.
Opatrenia uvedené v smernici vytvárajú minimálny základ ochrany pre všetkých pracovníkov v Únii, pričom členským štátom ponechávajú možnosť zachovať alebo prijať priaznivejšie ustanovenia.
Vykonávanie smernice navyše nemôže slúžiť na ospravedlnenie akéhokoľvek ústupku od (možno priaznivejších) ustanovení platných v každom členskom štáte pred nadobudnutím účinnosti tejto smernice.
Smernica stanovuje pre vystavenie pracovníkov rizikám dva typy hodnôt:
· „limitné hodnoty vystavenia“ definované v tabuľke 1 prílohy tejto smernice na základe rôznych frekvencií, v prípade ktorých sa uznáva, že majú škodlivé účinky na kardiovaskulárnu alebo centrálnu nervovú sústavu človeka alebo že môžu spôsobiť celotelové tepelné namáhanie či nadmerné lokalizované zahrievanie tkanív;
· „akčné hodnoty“ alebo hodnoty, po prekročení ktorých musia zamestnávatelia prijať opatrenia špecifikované v tejto smernici.
Dodržanie týchto akčných hodnôt zabezpečuje okrem iného dodržanie príslušných limitných hodnôt vystavenia.
Tieto akčné hodnoty sa získavajú z usmernení Medzinárodnej komisie pre ochranu pred neionizujúcim žiarením (ICNIRP).
Sú uvedené v tabuľke 2 prílohy smernice (13 frekvenčných pásiem, ktoré sa vzťahujú na všetky elektromagnetické polia a vychádzajú z priamo merateľných parametrov).
Smernica tiež stanovuje rôzne typy povinností, ktoré musia zamestnávatelia splniť.
Stanovenie vystavenia rizikám a posudzovanie rizík
· príslušné orgány v pravidelných intervaloch posudzujú, merajú a vypočítavajú hladiny elektromagnetických polí, ktorých účinkom sú pracovníci vystavení;
· výsledky tohto posudzovania sa uchovávajú na vhodnom médiu, aby bolo možné vrátiť sa k nim neskôr;
· pri posudzovaní rizík (vrátane hladiny, frekvenčného spektra, trvania a druhu vystavenia) sa zohľadnia nepriame účinky, napríklad interferencia s lekárskym elektronickým vybavením a prístrojmi, ako aj požiare a explózie, ktoré sú výsledkom vznietenia horľavých materiálov.
Ustanovenia zamerané na zamedzenie alebo zníženie rizík
Hneď po prekročení akčných hodnôt musia zamestnávatelia vypracovať a zrealizovať akčný plán obsahujúci technické a/alebo organizačné opatrenia, cieľom ktorých je predísť vystaveniu presahujúcemu limitné hodnoty (zmena pracovných metód, výber vhodného pracovného zariadenia, lepší dizajn pracovných staníc atď.).
Zamestnávatelia však nie sú povinní tak urobiť, ak dokážu, že neexistujú riziká pre zdravie pracovníkov.
Ak budú napriek opatreniam, ktoré zamestnávateľ vykonal na obmedzenie rizík, limitné hodnoty vystavenia prekročené, zamestnávateľ musí okamžite vykonať opatrenia na zníženie vystavenia na povolenú úroveň.
Zdravotný dozor
Smernica ustanovuje požiadavku príslušného dozoru nad zdravím pracovníkov vystavených elektromagnetickým poliam s cieľom zabrániť akýmkoľvek nepriaznivým účinkom, ktoré by mohlo spôsobiť toto vystavenie.
V prípade, že vystavením sa prekročia limitné hodnoty, zabezpečí sa lekárska prehliadka.
Ak sa zistí poškodenie zdravia dotknutých pracovníkov v dôsledku tohto vystavenia, musí sa vykonať opakované posúdenie rizík.
Lehota na prijatie a transpozíciu
Táto smernica bola prijatá 29. apríla 2004 a nadobudla účinnosť 30. apríla 2004, t. j. dňom jej uverejnenia v úradnom vestníku.
V článku 13 smernice je ustanovená lehota na transpozíciu tejto smernice do vnútroštátneho práva, ktorá uplynie 30. apríla 2008.
Nové vedecké dôkazy, rastúce obavy
Skupiny odborníkov v danej oblasti a iné zúčastnené strany vyjadrili v posledných mesiacoch obavy týkajúce sa spoľahlivosti vedeckého základu smernice a tvrdili, že najmä akčné a limitné hodnoty stanovené v smernici sú neprimerané a mali by neželané účinky na prácu vykonávanú v niektorých odvetviach, napríklad v priemysle, výskume a lekárstve, a v rámci činností, akou je zobrazovanie magnetickou rezonanciou, keďže by predstavovali ohrozenie bežného výkonu a ďalšieho rozvoja ich činností bez toho, aby poskytli akúkoľvek osobitnú ochranu zdravia pracovníkov využívajúcich príslušné zariadenia.
Členovia Výboru pre zamestnanosť a sociálne veci chceli získať bezprostredné informácie o týchto obavách a na svoju schôdzu dňa 7. mája 2007 pozvali predstaviteľov Európskej rádiologickej spoločnosti, aby prezentovali svoje stanovisko týkajúce sa hrozieb, ktoré smernica predstavuje pre lekárske a výskumné činnosti a najmä pre zobrazovanie magnetickou rezonanciou.
Komisia, ktorú zastupoval riaditeľ Van der Pas, sa zaviazala, že si vypočuje tieto obavy, nariadi vypracovanie štúdií s cieľom overiť, či sú akčné a limitné hodnoty stanovené v smernici naozaj príliš prísne, a že bude tento výbor podrobne informovať o nových skutočnostiach vyplývajúcich z týchto štúdií a o dostupných možnostiach ďalšieho postupu.
S ohľadom na to Komisia tiež informovala o možnosti predĺženia lehoty na vykonávanie smernice, ak predbežné výsledky týchto štúdií ukážu, že uvedené tvrdenia boli opodstatnené.
Komisia splnila svoj záväzok a predkladá terajší návrh smernice s cieľom zmeniť a doplniť pôvodnú smernicu 2004/40/ES, pokiaľ ide o jej dátum vykonávania, ktorý sa odkladá o štyri roky, t. j. do 30. apríla 2012.
Počas tohto obdobia bude Komisia zhromažďovať nové vedecké dôkazy o účinkoch elektromagnetických polí na zdravie pracovníkov využívajúcich tieto prístroje v rámci rôznych odvetví a činností a s najväčšou pravdepodobnosťou predloží nový návrh obsahujúci primeranejšie akčné a limitné hodnoty pre elektromagnetické polia, čím bude možné zabezpečiť rovnováhu medzi prevenciou prípadných rizík pre zdravie pracovníkov a prístupom k výhodám, ktoré umožňuje efektívne využívanie príslušných technológií.
V skutočnosti sa už vykonali niektoré opatrenia: v júni 2007 bola uverejnená štúdia posúdenia elektromagnetických polí v okolí prístrojov zobrazovania magnetickou rezonanciou (MRI), ktorú uskutočnila vláda Spojeného kráľovstva, ako aj komentár holandskej Rady pre zdravie vypracovaný v spolupráci s obdobným orgánom v Belgicku k prípadným obmedzeniam MRI vyplývajúcim z vykonávania smernice EÚ.
Oba dokumenty objasňujú skutočnú váhu požiadaviek lekárskeho spoločenstva.
Okrem toho Medzinárodná komisia na ochranu pred neionizačným žiarením (International Commission for Non-ionising Radiation Protection – ICNIRP) v súčasnosti preskúmava usmernenia týkajúce sa statických magnetických polí a časovo premenných nízkofrekvenčných polí, z ktorých pôvodne smernica vychádzala.
Tieto štúdie by mohli potvrdiť potrebu stanovenia menej prísnych akčných a limitných hodnôt ako tých, ktoré smernica stanovuje pre nízkofrekvenčné polia.
Svetová zdravotnícka organizácia zároveň takisto pracuje na revízii svojich kritérií hygieny životného prostredia platných pre elektromagnetické polia, aby sa zohľadnili posledné dostupné vedecké štúdie.
V neposlednom rade Komisia začala uskutočňovať nezávislú štúdiu, ktorá v súčasnosti úspešne napreduje a ktorej výsledky sa očakávajú v roku 2008.
Stanovisko spravodajcu
Spravodajca podporuje zámery Komisie.
Zastáva názor, že je rozumné predĺžiť lehotu na transpozíciu tejto smernice do vnútroštátneho práva, ako navrhuje Komisia, keďže obavy vyjadrené predstaviteľmi niektorých odvetví činnosti sa zdajú byť opodstatnené, ako aj hľadať nové vedecké dôkazy o účinkoch elektromagnetických polí na zdravie pracovníkov využívajúcich tieto prístroje.
Spravodajca zvažoval možnosť podať pozmeňujúci a doplňujúci návrh, na základe ktorého by Komisia musela Európskemu parlamentu predložiť predbežnú správu o aktuálnom stave prebiehajúceho výskumu, ale nakoniec sa rozhodol tak neurobiť, pretože pokladá za vhodnejšie poskytnúť Komisii dostatok času na uskutočnenie potrebného výskumu a analýzu zhromaždených údajov s cieľom získať celkový obraz o vykonaných štúdiách a o ich výsledkoch.
Spravodajca sa však domnieva, že Komisia sa musí zodpovedať voči Európskemu parlamentu, a preto si príslušný výbor vyhradzuje právo kedykoľvek vyzvať Komisiu, aby objasnila aktuálny stav uskutočňovaných štúdií a prvé závery, ktoré z nich vyplývajú.
Spravodajca zároveň nepochybuje o nevyhnutnosti existencie smernice o ochrane pracovníkov pred účinkami elektromagnetických polí.
Domnieva sa preto, že Komisia nesmie odkladať prijatie právneho nástroja v tejto oblasti.
Odklad nadobudnutia účinnosti súčasnej smernice do roku 2012 s cieľom umožniť prehodnotenie limitných hodnôt vystavenia, ktoré sú v nej stanovené, sa zdá byť dostatočný a v zásade nie je dôvod ďalej predlžovať túto lehotu na preskúmanie smernice a nadobudnutie jej účinnosti.
Výbor pre zamestnanosť a sociálne veci bude nepretržite sledovať postup Komisie v tejto veci.
Na základe všetkých vyššie objasnených dôvodov spravodajca navrhuje rýchle prijatie predmetného návrhu Komisie bez zmien a doplnení.
POSTUP
Názov
Vystavenie pracovníkov rizikám vyplývajúcim z fyzikálnych činidiel (elektromagnetické polia)
Referenčné čísla
KOM(2007)0669 – C6-0394/2007 – 2007/0230(COD)
Dátum predloženia v EP
26.10.2007
Gestorský výbor
dátum oznámenia na schôdzi
EMPL
13.11.2007
Spravodajca
dátum menovania
Jan Andersson
20.11.2007
Zjednodušený postup - dátum rozhodnutia
17.12.2007
Prerokovanie vo výbore
22.1.2008
Dátum prijatia
23.1.2008
