Odpoveď pána Barniera v mene Komisie
(27. januára 2012)
V návrhu Komisie na modernizáciu smernice o uznávaní odborných kvalifikácií 2005/36/ES sa stanovuje hodnotenie regulovaných povolaní v členských štátoch.
Navrhuje sa, aby členské štáty oznamovali Komisii povolania, ktoré regulujú, a dôvody takejto regulácie.
Komisia na základe týchto informácií a s prihliadnutím na pripomienky členských štátov vo vhodnom čase predloží Rade a Európskemu parlamentu svoje zistenia týkajúce sa opodstatnenosti regulácie povolania, ktoré budú v prípade potreby doplnené o návrhy ďalších iniciatív.
V návrhu Komisie sa takisto zavádza osobitný výstražný mechanizmus, prostredníctvom ktorého sa členským štátom umožní informovať sa navzájom o prípadoch pochybenia pri výkone povolania s následkami pre zdravie alebo bezpečnosť.
Výstražný mechanizmus bude fungovať prostredníctvom existujúceho informačného systému o vnútornom trhu (IMI), čo je on-line platforma administratívnej spolupráce medzi členskými štátmi.
Týmto sa zaistí rýchla výmena informácií medzi vnútroštátnymi orgánmi.
