P7_TA-PROV(2012)0073
Európska štatistika
A7-0037/2012
Uznesenie Európskeho parlamentu z 13. marca 2012 o riadení kvality európskej štatistiky ( 2011/2289(INI) )
Európsky parlament,
–
so zreteľom na oznámenie Komisie s názvom Snaha o spoľahlivé riadenie kvality európskej štatistiky ( COM(2011)0211 ),
–
so zreteľom na článok 48 rokovacieho poriadku,
–
so zreteľom na správu Výboru pre hospodárske a menové veci a stanovisko Výboru pre regionálny rozvoj ( A7-0037/2012 ),
A.
keďže Eurostat existuje od roku 1953 a potreba chrániť jeho nezávislosť je vo veľkej miere uznaná;
B.
keďže spoľahlivá a presná štatistika je dôležitá na to, aby umožnila účinnú hospodársku a rozpočtovú politiku na úrovni členských štátov aj Únie;
C.
keďže úspešnosť stratégie Európa 2020 pre rast a zamestnanosť, ako aj balíka správy ekonomických záležitostí vrátane európskeho semestra si vyžaduje kvalitnú nezávislú štatistiku;
D.
keďže používateľom štatistických údajov by sa mali poskytovať relevantné, včasné a presné údaje, ktoré zhromaždili a zostavili orgány jednotlivých štátov v súlade so zásadami nestrannosti, objektívnosti a odbornej nezávislosti;
E.
keďže štatistika by mala byť verejne dostupná a zrozumiteľná politikom aj občanom a vhodná na porovnanie podľa jednotlivých rokov;
F.
keďže kvalita európskej štatistiky závisí od integrity celého postupu jej tvorby; keďže prebiehajúca modernizácia spôsobov tvorby štatistiky predstavuje dôležitú verejnú investíciu na účely zjednodušenia celého reťazca jej tvorby a vyžaduje trvalé nasadenie na úrovni EÚ a jednotlivých členských štátov;
G.
keďže kríza zadlženosti v eurozóne zvýraznila nebezpečenstvá štatistickej nepresnosti a štatistických podvodov, ktoré sa odvíjajú od nedostatkov jednak v kvalite verejných vstupných rozpočtových údajov, ako aj v kvalite platných pravidiel riadenia štatistiky;
H.
keďže štatistické úrady by mali byť nielen nezávislé od štátu, ale mali by taktiež disponovať mechanizmami a „obrannými múrmi“, pomocou ktorých by sa zabezpečila ich nezávislosť od politického procesu a zabránilo by sa tak systémovým chybám; zároveň je však potrebné zdôrazniť, že za správnosť a pravosť štatistických údajov je zodpovedný štát;
I.
keďže by sa mal posilniť vzťah medzi Eurostatom a kontrolnými úradmi jednotlivých členských štátov;
J.
keďže by sa mala uskutočniť reforma národných štatistických úradov v členských štátoch s cieľom dosiahnuť čo najskôr súlad s novými európskymi právnymi predpismi;
K.
keďže približne 350 nariadení týkajúcich sa štatistiky, ktoré sú platné vo všetkých členských štátoch, predstavuje pomerne ťažšie bremeno na menšie členské štáty pri dodržiavaní štatistických predpisov;
L.
keďže Eurostat poskytne ekonomické ukazovatele požadované pre dohľad nad fiškálnou politikou a výsledky makroekonomickej nerovnováhy spolu s novými donucovacími mechanizmami; keďže podľa nedávnych právnych reforiem, najmä balíka šiestich legislatívnych návrhov o správe ekonomických záležitostí má byť podrobná a spoľahlivá štatistika základným prvkom správy hospodárskych záležitostí na úrovni EÚ;
1.
je presvedčený, že treba zaujať systematický prístup ku kvalite, ktorý si možno bude vyžadovať reformu metódy prípravy európskej štatistiky a postupný prechod od nápravného k preventívnemu prístupu k celkovému riadeniu kvality európskej štatistiky, predovšetkým štatistiky verejných financií; víta záväznosť pravidiel týkajúcich sa prípravy a overovania presnosti európskej štatistiky; domnieva sa, že zásadný význam pre udržanie dôveryhodnosti štatistických údajov majú nezávislé štatistické orgány;
2.
vyzýva Komisiu, aby členským štátom poskytla pomoc a odborné znalosti, a tak im umožnila zvládnuť obmedzenia výskumu a najväčšie prekážky týkajúce sa metodiky s cieľom zabezpečiť súlad a poskytovať údaje vysokej kvality;
3.
podporuje zámer Komisie navrhnúť zmenu a doplnenie nariadenia (ES) č. 223/2009 o európskej štatistike s cieľom vytvoriť aktívny prístup k monitorovaniu a hodnoteniu údajov o verejných financiách v počiatočnej vstupnej fáze, ktorý umožní, aby boli čo najskôr prijaté nápravné opatrenia; podporuje návrh na vytvorenie právneho rámca, ktorý bude zameraný na posilnenie rámca riadenia, najmä pokiaľ ide o profesionálnu nezávislosť národných štatistických úradov a Eurostatu, a vyžadovanie od všetkých členských štátov, aby formálne prijali záväzok podniknúť na vnútroštátnej úrovni všetky potrebné opatrenia s cieľom udržať dôveru v štatistiku a zvážiť dôslednejšie presadzovanie kódexu postupov európskej štatistiky;
4.
naliehavo žiada Komisiu, aby predložila Európskemu parlamentu a Rade návrhy na právny predpis zameraný na zavedenie určitých prvkov revidovaného kódexu postupov európskej štatistiky do právnych predpisov EÚ s cieľom jasne rozlišovať medzi povinnosťami a právomocami národných štatistických úradov a vlád členských štátov, a zabezpečiť transparentnejšiu a koordinovanejšiu zodpovednosť za kvalitu údajov;
5.
naliehavo žiada Eurostat, aby v spolupráci s hlavnými poskytovateľmi a používateľmi údajov pokračoval v úsilí o modernizáciu metódy tvorby európskej štatistiky s cieľom udržať efektívnosť nákladov;
6.
vyzýva Eurostat, aby zabezpečil, že vo všetkých členských štátoch sa budú systémy účtovníctva verejných financií zriaďovať štandardným spôsobom a že sa budú posilňovať mechanizmami interného aj externého auditu vrátane uplatňovania nedávno revidovaného právneho rámca nariadenia (ES) č. 479/2009, ako aj ďalších legislatívnych návrhov, ak sa to bude považovať za náležité; víta zámer Európskej komisie udeliť Eurostatu vyšetrovacie právomoci;
7.
zdôrazňuje, že všetky členské štáty by mali zabezpečiť presnosť štatistiky na všetkých úrovniach štátnej správy; vyzýva Eurostat, aby zverejnil, či má pochybnosti o presnosti v jednotlivých druhoch štatistiky;
8.
domnieva sa, že nedávno prijatý balík šiestich legislatívnych návrhov o správe ekonomických záležitostí vyžaduje, aby boli vypracované normy týkajúce sa podrobných údajov o stupni rizika, ktorému je vystavený verejný sektor, ktoré súvisia so zárukami a podmienenými záväzkami, napríklad prostredníctvom záruk verejného sektora, a o rizikách pri partnerstve verejného a súkromného sektora; tieto by mal Eurostat urýchlene vypracovať a zverejniť, pričom zohľadní všetky úrovne štátnej správy;
9.
víta kroky Európskeho poradného grémia pre riadenie v oblasti štatistiky (ESGAB) pri zabezpečovaní nezávislého dohľadu nad Eurostatom a európskym štatistickým systémom; vyzýva Eurostat a ostatné štatistické úrady, aby plnili odporúčania, ktoré navrhlo grémium ESGAB vo svojej výročnej správe za rok 2011;
10.
zdôrazňuje, že je potrebné, aby Eurostat zabezpečil transparentnosť, pokiaľ ide o jeho vlastných zamestnancov, tým, že zverejní informácie o svojich úradníkoch a zmluvných zamestnancoch, ako aj informácie o spôsobe zamestnávania národných expertov;
11.
zdôrazňuje, že treba chrániť nezávislosť štatistickej služby pred hrozbou možných politických zásahov na úrovni členských štátov aj na európskej úrovni;
12.
konštatuje, že systém riadenia kvality si bude vyžadovať úzku spoluprácu medzi Eurostatom a orgánmi členských štátov zodpovednými za overovanie vstupných údajov o verejných financiách; vyzýva Komisiu, aby predložila návrhy, ktoré zabezpečia väčšiu nezávislosť a súdržnosť právomocí vnútroštátnych kontrolných úradov pri overovaní kvality zdrojov použitých na stanovenie číselných údajov o verejnom dlhu a deficite jednotlivých štátov a ktoré posilnia koordinačnú úlohu Európskeho dvora audítorov;
13.
zdôrazňuje skutočnosť, že podmienkou riadneho fungovania európskeho semestra je riadenie kvality finančnej štatistiky vlád a ostatných štatistických údajov členských štátov, ako aj presnosť a včasnosť oznamovania údajov;
14.
uznáva, že poskytovanie presnej štatistiky môže v mnohých prípadoch zahŕňať zber a porovnávanie údajov z mnohých zdrojov; poznamenáva preto, že skrátenie lehôt zverejňovania štatistiky môže v niektorých prípadoch znížiť jej spoľahlivosť alebo presnosť, či zvýšiť náklady na zber údajov; odporúča, aby sa pri posudzovaní najlepších postupov v tejto oblasti dôkladne zvážila rovnováha medzi včasnosťou, spoľahlivosťou a nákladmi na prípravu;
15.
naliehavo žiada Eurostat, aby preskúmal spôsoby, ktorými by mohol priblížiť svoje publikácie, predovšetkým publikácie na internete, priemerným občanom a neodborníkom, najmä pokiaľ ide o použitie diagramov; vyjadruje presvedčenie, že webová stránka Eurostatu by mala umožniť jednoduchší prístup k úplným súborom dlhodobých údajov a mala by obsahovať intuitívne porovnateľné diagramy s cieľom zabezpečiť občanom väčšiu pridanú hodnotu; okrem toho dodáva, že jeho pravidelné aktualizácie by mali podľa možnosti poskytovať informácie o každom členskom štáte a mali by ponúkať súbory podľa jednotlivých rokov a mesiacov a podľa možnosti a využiteľnosti súbory dlhodobých údajov;
16.
zdôrazňuje, že poskytovanie presných, relevantných a kvalitných štatistík má rozhodujúci význam pre trvalo udržateľný a vyvážený regionálny rozvoj; poznamenáva, že presné údaje sú základom získavania podrobných informácií o jednotlivých oblastiach, ako sú napríklad demografia, hospodárstvo a životné prostredie, a preto zohrávajú kľúčovú úlohu pri rozhodovacom procese v oblasti regionálneho rozvoja, najmä v súvislosti s vykonávaním stratégie Európa 2020;
17.
vyzýva Komisiu, aby sa ďalej zaoberala otázkou potreby spoľahlivých štatistických informácií, ktoré umožnia, aby európske politiky lepšie reagovali na hospodársku, sociálnu a územnú realitu na regionálnej úrovni;
18.
podporuje zámer Eurostatu vytvoriť právny rámec pre „záväzok zaistiť dôveru v štatistiku“; zdôrazňuje, že dodržiavanie pravidla dôvernosti údajov v rámci Európskeho štatistického systému, ako aj zásady subsidiarity, pomôže zvýšiť dôveru v štatistické úrady;
19.
konštatuje, že je dôležité zlepšiť spôsob fungovania systémov účtovníctva verejných financií; napriek tomu však žiada Komisiu, aby objasnila, či je štandardizácia systémov účtovníctva verejných financií vo všetkých členských štátoch nevyhnutná a možná; vyzýva Komisiu, aby vypracovala spoločnú metodiku a zrealizovala účinné, primerané a osvedčené riešenia;
20.
zdôrazňuje potrebu vytvoriť jednotný systém výskumu v oblasti sociálno-ekonomických procesov v cezhraničných oblastiach vrátane regiónov na vonkajších hraniciach Európskej únie spolu so štatistikou pre makroregióny s cieľom získať spoľahlivý, úplný a presný obraz o hospodárstve z hľadiska regionálneho a makroregionálneho rozvoja, ktorý by pokrýval mestský rozmer aj vidiecke oblasti; vyjadruje presvedčenie, že by sa mali zdokonaliť mechanizmy výskumu spojené s platobnou bilanciou; ďalej konštatuje, že regionálne a vnútroštátne výkazy by mali byť dôkladne monitorované v rámci spoľahlivého systému riadenia kvality európskej štatistiky;
21.
poveruje svojho predsedu, aby postúpil toto uznesenie Rade, Komisii a národným parlamentom.
