5.2.2008
NÁVRH UZNESENIA,
ktorý v súlade s článkom 113 rokovacieho poriadku
predkladá Cristiana Muscardini
o právnej úprave nepotravinových typických výrobkov
Návrh uznesenia Európskeho parlamentu o právnej úprave nepotravinových typických výrobkov
Európsky parlament ,
–
so zreteľom na článok 113 rokovacieho poriadku,
A.
keďže typické výrobky predstavujú základný nástroj na zvyšovanie konkurencieschopnosti európskych podnikov,
B.
keďže predstava kvality, s ktorou je ich ponuka často spájaná, je schopná zmierňovať negatívne účinky vyplývajúce z rozdielu nákladov výroby v prospech tovarov pochádzajúcich z iných ako európskych trhov, a to najmä ázijských,
C.
vzhľadom na úzku väzbu medzi výrobkami a krajom, ktorý symbolizujú,
D.
keďže typické výrobky predstavujú účinný spôsob, ako prepojiť sociálno-hospodársky rozvoj a ochranu osobitého charakteru príslušných regiónov,
E.
keďže všetky členské štáty prihliadajú na nepotravinové typické výrobky, hoci uplatňujú rozdielne postupy uznávania a ochrany,
F.
keďže právna úprava na úrovni Spoločenstva by umožnila dodať jednotnú podobu jednotlivým systémom ochrany, zabezpečiť účinnejšiu ochranu proti napodobeninám a falzifikátom, zaručiť väčšiu dôveryhodnosť chránených výrobkov na trhoch a plne vykonávať Lisabonskú dohodu a dohodu o obchodných aspektoch práv duševného vlastníctva,
G.
keďže sa ponúka príležitosť zaviesť tzv. typické zemepisné označenie pre nepotravinárske typické výrobky podľa vzoru chráneného označenia pôvodu alebo chráneného zemepisného označenia v poľnohospodársko-potravinárskom sektore,
1.
vyzýva Komisiu a Radu, aby zvážili potrebu európskej právnej úpravy zemepisných označení nepotravinových typických výrobkov.
