Kontrola rozpočtu: Parlament odložil schválenie výdavkov Rady EÚ
Voľby 2009
Rozpočtová kontrola
2009-04-23 - 18:45
Plénum Európskeho parlamentu hlasovaním 23. apríla počas plenárneho zasadnutia v Štrasburgu odložilo schválenie výdavkov Rady ministrov EÚ za rok 2007 (tzv. udelenie rozpočtového absolutória).
Poslanci rozhodli pomerom hlasov 571:41:21.
Podľa nich čoraz viac výdavkov Rady nemalo administratívny, ale prevádzkový charakter, Parlament by preto mal mať právo preskúmať rozpočet Rady.
Rada však doteraz odmietla odovzdať Parlamentu potrebné údaje.
Väčšia časť výdavkov rozpočtu EÚ je schválená
Výdavky všetkých ostatných inštitúcii Parlament schválil, keďže návrh neudeliť rozpočtové absolutórium Európskej policajnej akadémii pre nedostatok informácii bolo zamietnuté.
Absolutórium pre Európsku komisiu, ktorá je spolu s členskými štátmi zodpovedná za väčšinu výdavkov európskeho rozpočtu pre rôzne politiky, udelili poslanci pomerom hlasov 415:72:11.
Chýbajúce "Vyhlásenie o vierohodnosti" (DAS): členské štáty musia zlepšiť kontrolu
Podľa uznesenia, ktoré navrhol poslanec Jean-Pierre AUDY (EPP-ED, FR), sú poslanci Výboru pre kontrolu rozpočtu vážne znepokojení, že Európsky dvor audítorov nebol schopný už po 14-krát za sebou vydať "Vyhlásenie o vierohodnosti", aj keď v niektorých oblastiach sa situácia zlepšila.
Parlament vyzval členské štáty, aby lepšie spolupracovali pri kontrole výdavkov EÚ a pri spätnom získavaní nesprávne použitých fondov.
S týmto cieľom poslanci opakovane presadzujú, aby si členské štáty dali sami do poriadku takéto výdavky.
Operácie Rady
Citujúc uznesenie o udeľovaní absolutória za rok 2002, ktoré zahrňuje "rastúci prevádzkový charakter výdavkov Rady, financovaný v rámci rozpočtu Rady pre administratívu a to v oblasti zahraničných vecí, bezpečnostnej a obrannej politiky ako aj v oblasti spravodlivosti a vnútorných vecí", a odvolávajúc sa na vytvorenie finančného mechanizmu nazvaného "Athena", ktorý spravuje financie "operácií, ktoré majú vojenské alebo obranné dôsledky", Výbor pre kontrolu rozpočtu sa nazdáva, že administratívne výdavky Rady by mali byť "rovnako kontrolované, ako aj výdavky iných európskych inštitúcií v rámci procedúry udeľovania absolutória".
Poslanci preto ľutujú, že Rada "nie tak ako iné inštitúcie" nepredkladá Parlamentu výročnú správu o činnosti.
Schválené uznesenie menuje zoznam pokusov Parlamentu získať informácie od Rady o plnení rozpočtu a tiež viacero špecifických otázok týkajúcich sa rozpočtu Rady.
Celkový rozpočet Európskej únie
Poslanci ešte raz poznamenali, že "približne 80 percent výdavkov EÚ spravujú členské štáty" a Európsky dvor audítorov nebol schopný schváliť výdavky už po 14-krát za sebou.
Parlament zdôrazňuje, že ročné súhrny auditov, ktoré členské štáty musia poskytnúť od roku 2008 sú prvým krokom, ale v skutočnosti sú potrebné aj národné vyhlásenia o hospodárení.
Poslanci poznamenávajú, že podľa Európskeho dvora audítorov, veľké množstvo chýb, ako aj nízka účinnosť systémov dohľadu a kontroly, je výsledkom "komplikovaných a nejasných právnych požiadaviek".
Preto žiadajú Komisiu urýchliť ich zjednodušenie.
Ale členské štáty by mali tiež urobiť potrebné zlepšenia v ich systémoch kontroly, "najmä zavedením pozastavenia platieb a úprav financovania", dodávajú poslanci.
Poľnohospodárstvo
Poslanci sú znepokojení vysokou úrovňou chýb v oblasti poľnohospodárstva: 20 % platieb na úrovni konečného príjemcu sa ukázalo byť podľa auditu nesprávnymi.
Problémy v Grécku so zavádzaním Integrovaného systému administratívy a kontroly sú považované za neakceptovateľné.
Veľa členských štátov malo problémy so systémami kontroly pre fondy na rozvoj vidieka.
Podľa Dvora audítorov, Holandsko, Portugalsko, Veľká Británia, Francúzsko a Španielsko majú nedostatky v režime jednotnej platby, zatiaľ čo Grécko, Taliansko, Španielsko, Veľká Británia, Francúzsko a Holandsko majú systémové nedostatky pri kontrole oprávnenosti na pomoc, ktorej výska sa určuje podľa plochy.
Štrukturálne fondy
Významné problémy sa spájajú s fondmi určenými pre štrukturálnu politiku, kde najmenej 11 % súm nebolo riadne preplatených.
Dobré správy vo výskume
Chybovosť v oblasti výskumu a technologického rozvoja sa výrazne znížila na niečo viac ako 2 %.
Nevládne organizácie
Parlament zaznamenal, že organizácie tretieho sektora sú čoraz početnejšie a ich pozícia v spravovaní európskych fondov narastá.
Poslanci žiadajú Komisiu, aby prehodnotila subvencie na činnosť pre ich sídiel v Bruseli a postupne ich znižovala, ako je stanovené vo Finančnom nariadení.
Poslanci ďalej žiadajú Komisiu, aby vypracovala do konca tohto roka podrobný zoznam nevládnych organizácií, ktoré dostávajú finančné prostriedky z európskych fondov.
Schválenie výdavkov Európskeho parlamentu
Politické orgány Parlamentu získali schválenie výdavkov, aj keď poslanci predložili niekoľko odporúčaní a vzniesli pripomienky.
Poslanci ďalej upozornili, že Dobrovoľný dôchodkový fond pre poslancov EP vykazuje ku koncu roka 2007 poistný deficit 30, 92 miliónov EUR.
Poslanci hlasovali za to, aby "Parlament za žiadnych okolností v terajšej ekonomickej situácii neposkytol peniaze na pokrytie deficitu z dodatočných finančných prostriedkov".
Už skôr v tomto týždni vedenie Parlamentu (Predseda a 14 podpredsedov) potvrdili rozhodnutie zvýšiť dôchodkový vek v tomto penzijnom fonde, zrušiť možnosť predčasného odchodu do dôchodku pri zníženej dôchodkovej sume, a tiež možnosť vybrať si 25 % nasporenej sumy v hotovosti.
Tieto opatrenia majú zlepšiť likviditu fondu a zabrániť tomu, aby sa jeho deficit vykrýval z peňazí daňových poplatníkov.
20090422IPR54165 Konečné znenie prijatého textu nájdete po jeho publikovaní prostredníctvom vyhľadávača tu
SK
1
LINK
/activities/plenary/ta.do?language=SK
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
