EP je za viac žien v politike
Práva žien/Rovnosť príležitostí
2006-11-16 - 14:13
Europoslanci schválili nelegislatívnu správu o postavení žien v národnej a medzinárodnej politike.
Jej text okrem iného pripomína, že hoci sa na európskej úrovni už uznalo, že vyvážená účasť žien a mužov pri prijímaní rozhodnutí je nevyhnutnou podmienkou demokracie, tieto konštatovania ešte neodrazili v plnej miere v praxi.
Poslanci preto žiadajú zmenu prístupu.
Iniciatívna správa schválená pomerom hlasov 377:77:31 vyslovuje poľutovanie, že aj napriek "veľkému počtu politických vyhlásení a odporúčaní, akčných programov prijatých na celom svete a osobitnej legislatíve zavedenej na národnej úrovni", ešte stále pretrváva nerovnosť žien a diskriminácia na základe pohlavia a nízke zastúpenie žien v politike v Európe a vo svete.
Zosúladenie rodinného a pracovného života
Upozorňuje tiež na skutočnosť, že slabé zastúpenie žien na miestach, kde sa prijímajú rozhodnutia, často súvisí s problémami vyplývajúcimi zo zosúladenia súkromného a pracovného života, nerovnakým rozdelením starostlivosti o rodinu a s diskrimináciou v zamestnaní a odbornom vzdelávaní.
Preto vyzýva členské štáty, aby zaviedli opatrenia zamerané na zosúladenie spomínaných aspektov života v súlade so závermi barcelonskej Európskej rady a Lisabonskej stratégie.
Ženy a politické strany
Čo sa týka politickej participácie, správa pripomína pozitívny dopad žien na riešenie konfliktov a zdôrazňuje, že ženy-političky prispievajú k tomu, aby boli vládne reformy, zodpovednosť a zákony prvoradými bodmi politických programov na národnej a medzinárodnej úrovni.
Politické strany v Európe správa vyzýva, aby podporovali vyváženú účasť žien a mužov pri zostavovaní zoznamov kandidátov.
Okrem toho poslanci odporúčajú, aby sa zvýšil počet žien v rámci mierových misií EÚ a OSN.
Európsky inštitút pre rodovú rovnosť
Správa v tejto súvislosti víta rozhodnutie vytvoriť Európsky inštitút pre rodovú rovnosť, ktorý by mal podporovať vyššie zastúpenie žien v medzinárodnej politike.
O jeho sídlo sa usiluje aj Slovenská republika.
Ženy v politike - štatistika
Správa zároveň uvádza viacero štatistických údajov súvisiacich s touto problematikou.
Spomína napríklad, že spomedzi 43 961 poslancov parlamentov na celom svete (horná aj dolná snemovňa spolu), ženy predstavujú len 16,4 %.
V Európskom parlamente je pritom zo 732 poslancov 222 žien, čiže 30 %.
Rozprava
V rámci rozpravy na tému žien v politike vystúpila aj slovenská europoslankyňa, predsedníčka Výboru EP pre ženské práva, Anna ZÁBORSKÁ (EPP-ED, SK).
Vo svojom príspevku podporila požiadavku, aby rovnaká a plná účasť žien v politickom procese a pri rozhodovaní odrážala skutočné zloženie spoločnosti.
Takáto participácia je podľa nej dôležitá pre budúce generácie a pre dobré fungovanie demokratických systémov.
"Je nepochybné, že rovnosť dôstojnosti a zodpovednosti medzi mužom a ženou plne odôvodňuje vstup žien do verejných funkcií.
Skutočné podporovanie žien v politike vyžaduje, aby bola jasne uznaná ich hodnota matky a úloha v rodine, a to v súvislosti ku všetkým ostatným verejným funkciám a povolaniam", uviedla.
Okrem toho je podľa jej slov tiež potrebné, aby tieto funkcie a povolania boli medzi sebou navzájom úzko prepojené.
"Buďme poctiví.
Ženy sú vždy angažované v ťažkých chvíľach života, sú totiž vynikajúcimi tvorcami pokoja a mediátormi par excellence", uviedla a doplnila, že je potrebné urobiť tiež veľa pre to, aby podmienky žien a matiek nespôsobovali žiadnu diskrimináciu vo svete politiky.
"V budúcnosti budú ženy stále viac zapájané do vážnych, aktuálne diskutovaných problémov.
Vo všetkých oblastiach sa silná sociálna prítomnosť žien ukazuje ako veľká vzácnosť, lebo prispievajú k tomu, aby oponovali spoločnosti organizovanej len na kritériách efektívnosti a produktivity, a trvali na tom, aby boli tieto systémy predefinované v prospech ich poľudštenia".
V závere vystúpenia popriala všetkým ženám angažovaným v politike, "aby sa stali hlásateľkami nového feminizmu", ktorý bez toho, že by upadol do pokušenia napodobňovať modely mužských kolegov, "vedel uznať a vyjadriť skutočný ženský talent vo všetkých prejavoch života spoločnosti.
Talent zameraný na prekonanie akejkoľvek diskriminácie v rámci verejnej administratívy a v politických stranách".
20061113IPR12546 Konečné znenie prijatého textu nájdete po jeho publikovaní na stránke:
SK
1
LINK
/activities/expert/ta.do?language=SK
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
