26.3.2009
NÁVRH UZNESENIA
ktorý na základe vyhlásení Rady a Komisie
v súlade s článkom 103 ods. 2 rokovacieho poriadku
predkladajú Diana Wallis, Bilyana Ilieva Raeva, Kyösti Virrankoski, Anne E. Jensen, Johannes Lebech, Olle Schmidt, Anneli Jäätteenmäki a Anne Laperrouze
v mene skupiny ALDE
o medzinárodnej zmluve o ochrane Arktídy
Uznesenie Európskeho parlamentu o medzinárodnej zmluve o ochrane Arktídy
Európsky parlament ,
–
so zreteľom na medzinárodný polárny rok, spoločnú iniciatívu Svetovej meteorologickej organizácie a Medzinárodnej rady pre vedu, ktorej cieľom je umožniť lepšie pozorovanie a pochopenie polárnych regiónov zeme,
–
so zreteľom na oznámenie Komisie – Európska únia a arktický región (KOM(2008)0763),
–
so zreteľom na konferenciu o projekte Arctic Transform, ktorá sa konala dňa 5. marca 2009 v Bruseli,
–
so zreteľom na svoje uznesenie z 9. októbra 2008 o správe Arktídy,
–
so zreteľom na článok 103 ods. 2 rokovacieho poriadku,
A.
keďže arktický región v súčasnosti nechránia žiadne viacstranné pravidlá ani predpisy najmä preto, že sa nikdy nepredpokladalo, že by sa mohol stať splavnou námornou cestou a už vôbec nie oblasťou s komerčným využitím,
B.
keďže intenzita námornej dopravy v arktických vodách zaznamenala v ostatných rokoch exponenciálny rast v dôsledku zvýšeného záujmu o vrtné plošiny na mori a čoraz častejších plavieb výletných lodí, ako aj v dôsledku možností, ktoré ponúka severozápadná cesta,
C.
keďže v arktickom regióne sa možno nachádza približne 20 % doteraz neobjavených svetových zásob ropy a plynu, čo môže mať široké dôsledky pre jedinečné arktické prostredie, ak by sa tieto zásoby začali ťažiť na komerčné účely,
D.
keďže zmeny klimatických podmienok v Arktíde sú už natoľko závažné, že napríklad Inuiti už nemôžu loviť zver tradičným spôsobom, lebo ľad je príliš tenký na to, aby udržal ich sane, a keďže zvieratá vo voľnej prírode, napríklad ľadové medvede, mrože a líšky, sú ohrozené zánikom mnohých biotopov,
E.
keďže existencia rozličných súdnych právomocí v arktickom regióne predstavuje riziko vyvolania závažných konfliktov medzi krajinami, ktoré by chceli ochraňovať (a to aj vojenskými prostriedkami) to, čo považujú za svoje štátne záujmy,
F.
keďže geopolitická neutralizácia regiónu by umožnila intenzívnejšiu spoluprácu medzi štátmi v okolí severného pólu,
G.
keďže členské štáty EÚ a pridružené štáty EHP tvoria viac než polovicu členov Arktickej rady,
1.
vyzýva Radu a Komisiu, aby iniciovali medzinárodné rokovania zamerané na prijatie medzinárodnej zmluvy o ochrane Arktídy, pričom by sa malo vychádzať z platnej Zmluvy o Antarktíde, aby sa Arktída stala oblasťou mieru a spolupráce, vyhradenou jedine na mierové činnosti a aby nebola predmetom sporov o suverenitu;
2.
zdôrazňuje, že je potrebné vyvinúť úsilie, aby sa zabránilo posilňovaniu vojenskej prítomnosti v Arktíde a aby sa rozvinula bezpečnostná spolupráca v tejto oblasti s cieľom zachovať Arktídu ako región nízkeho napätia a umožniť jej ochranu ako budúceho dodávateľa energií, ktorý sa musí plne rozvinúť v súlade s trvalo udržateľným environmentálnym rámcom;
3.
vyzýva Komisiu, aby čo najskôr zaujala aspoň miesto pozorovateľa v Arktickej rade a aby zabezpečila väčší politický rozvoj tohto orgánu; vyzýva Komisiu, aby vážne pouvažovala o vytvorení špecializovanej kancelárie pre Arktídu;
4.
naliehavo žiada Komisiu, aby zabezpečila sprísnenie medzinárodných noriem bezpečnosti v námornej doprave v obzvlášť citlivých oblastiach sveta tým, že vhodným spôsobom pozmení a doplní právne predpisy Medzinárodnej námornej organizácie (IMO) a vyvinie úsilie na prijatie Polárneho kódexu námornej plavby v Arktíde, a žiada, aby sa pod záštitou medzinárodného orgánu zriadili kapacity na zabezpečenie vlečenia, záchranných akcií a reakcie na nehody a katastrofy v Arktickom oceáne;
5.
vyzýva Komisiu, aby iniciovala rokovania s orgánmi Ruska s cieľom garantovať slobodu námornej plavby a právo na plavbu a zaručiť, aby sa neuplatňovali diskriminačné postupy, najmä pokiaľ ide o poplatky, povinné služby a pravidlá a predpisy a aby sa tým zabezpečila životaschopnosť a trvalá udržateľnosť všetkých nových plavebných ciest z hľadiska životného prostredia;
6.
vyzýva Radu, aby tému Arktídy začlenila do pracovného programu nadchádzajúceho samitu EÚ – Rusko;
7.
je hlboko znepokojený dôsledkami zmeny klímy pre trvalú udržateľnosť životných podmienok pôvodného obyvateľstva regiónu, pokiaľ ide o všeobecné životné prostredie (topenie sa ľadovcov a trvalo zamrznutej pôdy, stúpanie hladiny mora a záplavy), ako aj prirodzený biotop (ustupujúca ľadovcová pokrývka spôsobuje problémy s kŕmnymi návykmi ľadových medveďov), a zdôrazňuje, že akékoľvek medzinárodné rozhodnutia týkajúce sa týchto otázok musia v plnej miere zahŕňať a brať do úvahy všetkých obyvateľov a všetky národy Arktídy;
8.
upozorňuje na skutočnosť, že zmeny v ľadovej pokrývke Arktídy budú mať vplyv na globálnu hladinu morí, čo sa prejaví v pobrežných mestách a nížinných oblastiach, a v dôsledku roztápania trvalo zamrznutej pôdy sa do ovzdušia uvoľnia obrovské zásoby zamrznutého uhlíka, časť z ktorého prispeje vo forme metánu k zvýšeniu intenzity globálneho skleníkového efektu; vyzýva preto Komisiu a Radu, aby zabezpečili, že vzhľadom na vplyv arktického regiónu na celosvetovú klímu a jeho unikátne prírodné prostredie sa mu bude venovať osobitná pozornosť pri formulácii stanoviska EÚ na konferenciu OSN o zmene klímy COP 15, ktorá sa bude konať v Kodani v decembri 2009;
9.
poveruje svojho predsedu, aby toto uznesenie postúpil Rade, Komisii, vládam členských štátov, Nórska, Islandu, Ruska, Kanady a Spojených štátov a aktérom regionálnej spolupráce.
