19.4.2010 B7-0241/2010 NÁVRH UZNESENIA predložený na základe otázky na ústne zodpovedanie B7‑0206/2010
v súlade s článkom 115 ods. 5 rokovacieho poriadku
o všeobecnom zákaze používania kyanidovej metódy pri ťažbe v EÚ
Kartika Tamara Liotard
,
Sabine Wils
,
João Ferreira
,
Jiří Maštálka
v mene skupiny GUE/NGL
PE439.762v01-00 B7‑0241/2010 Uznesenie Európskeho parlamentu o všeobecnom zákaze používania kyanidovej metódy pri ťažbe v EÚ
Európsky parlament,
– so zreteľom na článok 191 Zmluvy o fungovaní Európskej únie,
– so zreteľom na zásadu prevencie stanovenú v Deklarácii o životnom prostredí a rozvoji z Ria de Janeiro, ako aj v Dohovore o biologickej diverzite z Ria de Janeiro z júna 1992,
– so zreteľom na environmentálne ciele rámcovej smernice Európskeho parlamentu a Rady 2000/60/ES o vode z 23. októbra 2000,
– so zreteľom na smernicu Európskeho parlamentu a Rady 2006/21/ES z 15. marca 2006 o nakladaní s odpadom z ťažobného priemyslu, na základe ktorej sa povoľuje používanie kyanidu pri ťažbe a určujú sa maximálne prípustné množstvá kyanidu,
– so zreteľom na smernicu Európskeho parlamentu a Rady 2003/105/ES zo 16. decembra 2003, ktorou sa mení a dopĺňa smernica Rady 96/82/ES o kontrole nebezpečenstiev veľkých havárií s prítomnosťou nebezpečných látok (Seveso II) a v ktorej sa uvádza, že […] určité činnosti skladovania a spracovávania v ťažobnom priemysle […] môžu mať veľmi závažné následky,
– so zreteľom na smernicu Európskeho parlamentu a Rady 2004/35/ES z 21. apríla 2004 o environmentálnej zodpovednosti, podľa ktorej môžu členské štáty pripustiť, aby prevádzkovateľ neznášal náklady za environmentálne škody, ak sa preukáže, že sú splnené určité podmienky,
– so zreteľom na 18-mesačný program španielskeho, belgického a maďarského predsedníctva a na priority tohto programu v oblasti vodného hospodárstva a biodiverzity,
– so zreteľom na správu hodnotiacej misie Programu OSN pre životné prostredie (UNEP) a Úradu pre koordináciu humanitárnych záležitostí (OCHA) z marca 2000 o úniku kyanidu v Baia Mare (Rumunsko) a na správu Medzinárodnej pracovnej skupiny pre hodnotenie nehody v Baia Mare z decembra 2000,
– so zreteľom na opatrenia Českej republiky týkajúce sa všeobecného zákazu používania kyanidových technológií v podobe zmeny a doplnenia banského zákona č. 44/1988 z roku 2000, ako aj na zmenu a doplnenie maďarského banského zákona č. 48/1993 z roku 2009, ktorou sa zavádza zákaz používania kyanidovej metódy pri ťažbe na území Maďarska, a na nemecký dekrét z roku 2002, ktorým sa zakazuje používanie metódy kyanidového vylúhovania pri ťažbe,
– so zreteľom na otázku Komisii o zákaze používania kyanidovej metódy pri ťažbe v EÚ zo 17. marca 2010 ( O-0035/2010 - B7-0206/2010 ),
– so zreteľom na článok 115 ods. 5 a článok 110 ods. 2 rokovacieho poriadku,
A. keďže Organizácia Spojených národov vyhlásila rok 2010 za medzinárodný rok biodiverzity, čo je celosvetovou výzvou na prijímanie opatrení na ochranu rôznorodosti života na Zemi v roku 2010,
B. keďže kyanid je vysoko toxická chemická látka, ktorá sa využíva pri ťažbe zlata, považovaná podľa prílohy VIII rámcovej smernice o vode aj za jednu z hlavných znečisťujúcich látok, čo môže mať katastrofálne a nenapraviteľné následky pre životné prostredie a ľudské zdravie, a teda aj pre biodiverzitu,
C. keďže v spoločnom stanovisku ministrov životného prostredia Českej republiky, Maďarska, Poľska a Slovenska o trvalo udržateľnej ťažbe predloženom na 14. schôdzi ministrov životného prostredia krajín Vyšehradskej skupiny, ktorá sa konala 25. mája 2007 v Prahe, ministri vyjadrili svoje obavy v súvislosti s riskantnými technológiami, ktoré sa používajú a plánujú používať pri banských činnostiach na rozličných miestach v tomto regióne a ktoré predstavujú značné environmentálne riziká s možnými cezhraničnými následkami,
D. keďže zmluvné strany Sofijského dohovoru o spolupráci pri ochrane a trvalom využívaní rieky Dunaj sa okrem zoznamu prioritných nebezpečných látok stanovenom v rámcovej smernici o vode dohodli aj na označení kyanidu za relevantnú nebezpečnú látku,
E. keďže pred 10 rokmi uniklo z odkaliska zlatej bane v lokalite Baia Mare (Rumunsko) vyše 100 000 metrov kubických odpadových kalov s obsahom kyanidu do povodia riek Somes, Tisa a Dunaj, čo spôsobilo svojho času najhoršiu ekologickú haváriu v strednej Európe; keďže toxické látky zahubili mnoho živých organizmov, pričom spôsobili škody ekologickému systému, narušili potravinový reťazec a na dlhé roky obmedzili najpodstatnejšie spôsoby využívania riek ľuďmi; keďže bol zaznamenaný úhyn 100 % planktónu, 82 % rýb a 50 až 60 % vodných bezstavovcov na najznečistenejšom úseku rieky Tisa,
F. keďže v priebehu ostatných 25 rokov sa na celom svete stalo viac ako 30 vážnych havárií, pri ktorých unikol kyanid, pričom neexistuje skutočná záruka, že sa takéto havárie nezopakujú, najmä ak sa vezmú do úvahy zhoršujúce sa extrémne poveternostné podmienky, okrem iného časté a silné zrážky, ako sa predpokladá v štvrtej hodnotiacej správe Medzivládneho panelu o zmene klímy,
G. keďže v niekoľkých členských štátoch EÚ sa stále zaoberajú novými projektmi ťažby vo veľkých povrchových zlatých baniach v husto obývaných oblastiach s využitím kyanidových technológií, čo predstavuje ďalšie možné hrozby pre ľudské zdravie a životné prostredie,
H. keďže podľa rámcovej smernice o vode sú členské štáty povinné dosahovať a zachovávať „dobrý stav“ vodných zdrojov, ako aj predchádzať ich znečisťovaniu nebezpečnými látkami; kvalita vody však môže závisieť aj od kvality vody príslušného povodia riek v susedných krajinách, ktoré využívajú pri ťažbe kyanidovú metódu,
I. keďže cezhraničné následky havárií, pri ktorých unikol kyanid, najmä pokiaľ ide o znečistenie veľkých povodí riek a zásob podzemnej vody, poukazujú na to, že je potrebné, aby EÚ zaujala postoj k vážnym environmentálnym hrozbám vyvolaným ťažbou s použitím kyanidu,
J. keďže stále chýbajú pravidlá obozretného podnikania a riadne finančné záruky a plnenie platných právnych predpisov o ťažbe pomocou kyanidu závisí aj od schopností výkonnej moci jednotlivých členských štátov, takže je len otázkou času a ľudskej nedbanlivosti, kedy dôjde k ďalšej havárii,
K. keďže niektoré členské štáty netransponovali v plnom rozsahu smernicu o banskom odpade,
L. keďže odvetvie ťažby s použitím kyanidu poskytuje málo pracovných príležitostí, a to len na obdobie 8 až 16 rokov, a predstavuje riziko obrovských cezhraničných ekologických škôd, pričom kompenzáciu za tieto škody zvyčajne neposkytujú zodpovedné spoločnosti, ktoré väčšinou zaniknú alebo zbankrotujú, ale štát, t. j. daňoví poplatníci,
M. keďže prevádzkujúce spoločnosti nemajú dlhodobé poistenie, ktoré by pokrylo budúce náklady vzniknuté v prípade havárie alebo funkčnej poruchy,
N. keďže na výrobu dvoch gramov zlata je potrebné vyťažiť jednu tonu rudy s nízkym úžitkom, pričom na miestach ťažby sa necháva obrovské množstvo banského odpadu a 25 – 50 % zlata napokon zostáva na skládke odpadu; okrem toho v rámci projektov rozsiahlej ťažby pomocou kyanidu sa používa niekoľko miliónov kilogramov kyanidu sodného ročne, pričom samotná preprava a uskladňovanie kyanidu sodného môže mať v prípade pochybenia katastrofické následky,
O. keďže existujú alternatívne spôsoby ťažby, ktoré by mohli nahradiť kyanidovú metódu ťažby,
P. keďže verejnosť výrazne protestuje proti prebiehajúcim projektom kyanidovej ťažby v celej Európe, a to nielen jednotliví občania, miestne spoločenstvá a MVO, ale aj štátne organizácie, vlády a politici,
1. domnieva sa, že súlad s cieľmi EÚ stanovenými v rámcovej smernici o vode, najmä pokiaľ ide o dosiahnutie dobrého chemického stavu vodných zdrojov a ich ochranu, ako aj ochranu biologickej diverzity, možno dosiahnuť len prostredníctvom zákazu používania kyanidovej metódy pri ťažbe;
2. vyzýva Európsku komisiu, aby do konca roka 2010 navrhla úplný zákaz používania kyanidovej metódy pri ťažbe v Európskej únii, keďže je to jediný bezpečný spôsob ochrany našich vodných zdrojov a ekosystémov pred znečistením kyanidom pochádzajúcim z banskej činnosti;
3. berie na vedomie príslušné iniciatívy v rámci systému EÚ a OSN a dôrazne podporuje rozvoj a uplatňovanie bezpečnejších spôsobov ťažby, najmä metód bez použitia kyanidu;
4. vyzýva Komisiu a členské štáty, aby ani priamo ani nepriamo nepodporovali žiadne projekty ťažby s použitím kyanidovej metódy v EÚ, kým sa nezačne uplatňovať všeobecný zákaz, a ani podobné projekty v tretích krajinách;
5. vyzýva Komisiu, aby navrhla zmenu a doplnenie platných právnych predpisov o riadení odpadu z ťažobného priemyslu tak, aby každá prevádzkujúca spoločnosť musela mať poistenie, ktoré jej v prípade havárie alebo poruchy umožní nahradiť spôsobené škody a pokryť všetky náklady na obnovu pôvodného ekologického a chemického stavu;
6. poveruje svojho predsedu, aby toto uznesenie postúpil Rade, Komisii a parlamentom a vládam členských štátov.
