Otázka na písomné zodpovedanie E-011269/2011
Komisii
článok 117 rokovacieho poriadku
Monika Flašíková Beňová (S&D)
(1. decembra 2011)
Vec: Dohoda o osobnom zázname cestujúceho
Dohoda o osobnom zázname cestujúceho, ktorá upravuje prenos osobných údajov osôb cestujúcich leteckou dopravou z Európy do USA, je sporná a obsahuje mnoho nevyriešených otázok.
Vyvoláva obavy najmä v súvislosti s právom na súkromie.
Osobné údaje cestujúcich sa síce majú po uplynutí šiestich mesiacov anonymizovať, USA však takéto informácie archivujú počas pätnástich rokov.
V rozpore s pôvodným zámerom je skutočnosť, že dohoda v súčasnom znení umožňuje oveľa širší prenos údajov ako len taký, ktorý je nevyhnutný na boj proti terorizmu a organizovanej trestnej činnosti.
Podobná dohoda s Austráliou, ktorá bola schválená minulý mesiac, napríklad stanovuje oveľa primeranejšie obdobie uchovávania osobných údajov cestujúcich, a to päť a pol roka.
—
Akým spôsobom chce Komisia docieliť, aby táto dohoda nebola v rozpore s pravidlami Európskej únie na ochranu osobných údajov?
