12.1.2010 B7-0022/2010 NÁVRH UZNESENIA predložený v súlade s článkom 120 rokovacieho poriadku
o potrebe zaručiť základným priemyselným odvetviam EÚ rovnaké podmienky na medzinárodnej úrovni
Cristiana Muscardini
PE432.870v01-00 B7‑0022/2010 Návrh uznesenia Európskeho parlamentu o potrebe zaručiť základným priemyselným odvetviam EÚ rovnaké podmienky na medzinárodnej úrovni
Európsky parlament ,
– so zreteľom na článok 120 rokovacieho poriadku,
A. keďže európske hutníctvo je nosným pilierom prosperity Európy,
B. keďže toto odvetvie predstavuje životne dôležitú súčasť európskeho zásobovacieho reťazca a v Európe rozvíja a vytvára tisíce inovačných riešení v oblasti ocele,
C. keďže oceľ je základným prvkom inovácie, trvácnosti a energetických úspor v rôznych odvetviach, ako sú automobilový priemysel, stavebníctvo, zdravotnícke zariadenia, elektrospotrebiče a veterné turbíny,
D. keďže európske hutníctvo má vo svojom odvetví vedúce postavenie vo svete a keďže viac ako 500 závodov na výrobu ocele v 22 členských štátoch Únie priamo či nepriamo zamestnáva milióny európskych občanov,
E. keďže zachovanie základných priemyselných odvetví je základnou podmienkou prosperity a rozvoja Únie a udržania pracovných miest,
F. keďže medzinárodnú konkurencieschopnosť Únie ohrozujú obmedzenia a narušenia hospodárskej súťaže zo strany tretích krajín, a to tak v oblasti obchodu, ako aj na medzinárodných trhoch ocele,
1. vyzýva Komisiu a Radu, aby pre európske hutníctvo zabezpečili rovnaké podmienky na medzinárodnej úrovni s cieľom zaručiť zamestnanosť a prosperitu v Európe.
