4.7.2007
NÁVRH UZNESENIA
ktorý na základe otázok na ústne zodpovedanie B6‑0130/2007 a B6‑0131/2007
v súlade s článkom 108 ods. 5 rokovacieho poriadku
predkladajú Vittorio Agnoletto, Helmuth Markov a Jens Holm
v mene Konfederatívnej skupiny Európskej zjednotenej ľavice - Nordickej zelenej ľavice
o dohode TRIPS a prístupe k liekom
Uznesenie Európskeho parlamentu o dohode TRIPS a prístupe k liekom
Európsky parlament ,
–
so zreteľom na svoje uznesenia z 20. júna 2007 o rozvojových cieľoch milénia – polovica obdobia na ich dosiahnutie Prijaté texty, P6_TA(2007)0274 . , z 23. mája 2007 o dohodách o hospodárskom partnerstve Prijaté texty, P6_TA(2007)0204 . a z 6. júla 2006 o HIV/AIDS, Čas konať Prijaté texty, P6_TA(2006)0321 . a z 30. novembra 2006 o AIDS Prijaté texty, P6_TA(2006)0526 . ,
–
so zreteľom na článok 108 ods. 5 rokovacieho poriadku,
A.
keďže od prvého zisteného prípadu AIDS pred 25 rokmi zomrelo na túto chorobu viac ako 25 miliónov ľudí; keďže v roku 2006 bolo 4,3 milióna nových prípadov nakazení, z čoho iba v subsaharskej Afrike bolo 2,8 milióna (65 %), ako sa uvádza v správe UNAIDS uverejnenej 21. novembra 2006,
B.
keďže viac ako 95 % z 39,5 milióna ľudí, ktorí na celom svete trpia na HIV/AIDS, žije v rozvojových krajinách, najmä v Afrike; keďže sa odhaduje, že na celom svete je 15 miliónov sirôt v dôsledku HIV/AIDS, z ktorých 12,3 milióna žije v subsaharskej Afrike,
C.
keďže ide o dlhodobé rozsiahle porušovanie ľudských práv, ktoré je porovnateľné s plánovanou dlhodobou genocídou,
D.
keďže päť rokov po vyhlásení z Dauhy, v ktorom sa uvádza, že „ každý členský štát WTO má právo udeliť povinné licencie a slobodne určiť dôvody, na základe ktorých sú takéto licencie udeľované“ , WTO upozorňuje na to, že 74 % liekov proti AIDS ešte stále podlieha monopolu a 77 % Afričanov naďalej nemá prístup k liečbe AIDS,
E.
keďže uplatňovanie mechanizmu na sprístupnenie liekov po prijatí vyhlásenia z Dauhy je absolútnym neúspechom, pretože WTO zatiaľ nedostala žiadne notifikácie od krajín, ktoré vyvážajú alebo dovážajú povinné lieky,
F.
keďže procedurálne a vecné požiadavky, ktoré sa týkajú vydávania povinných licencií dovážajúcimi (ak sa uplatňujú) a vyvážajúcimi krajinami, ako aj iné podmienky a notifikácie spojené s týmito licenciami, politické náklady a neexistencia podnecujúcich opatrení sprevádzajúcich používanie stanoveného mechanizmu, sú hlavnými potenciálnymi prekážkami efektívneho uplatňovania rozhodnutia WTO,
G.
keďže akcionári a manažment podnikov farmaceutického priemyslu má v rovnakom čase obrovské zisky; keďže väčšina patentov, ktoré priemysel bráni, je výsledkom výskumu financovaného z verejných financií; keďže náklady na väčšinu registrovaných patentov potrebných na boj proti rozsiahlym epidémiám v krajinách Juhu už splatil ich predaj v priemyselných krajinách,
H.
keďže vykonávacie nariadenie rozhodnutia WTO sa len okrajovo venuje prevodu technológií a budovaniu kapacít, pretože len v odôvodnení 13 parafrázuje všeobecný jazyk rozhodnutia WTO,
I.
keďže Európska únia sa prostredníctvom rokovaní o dohodách o hospodárskych partnerstvách a iných bilaterálnych alebo regionálnych dohodách o voľnom obchode snaží začleniť nové záväzky duševného vlastníctva WTO+ do dohôd so štátmi AKT a inými chudobnými rozvojovými krajinami a najmenej rozvinutými krajinami, ktoré by mohli mať vplyv na ich programy verejného zdravia,
J.
keďže EÚ v navrhovaných dohodách o hospodárskej spolupráci s krajinami Afriky, Karibskej oblasti a Tichomoria (AKT) rokuje o dodržiavaní alebo prijatí záväzkov vyplývajúcich zo Zmluvy o patentovej spolupráci a Zmluvy o patentovom práve a tiež o začlenení podmienok smernice 2004/48/ES o vymožiteľnosti práv duševného vlastníctva; keďže EÚ stanovuje aj podmienky týkajúce sa spôsobu, akým môžu zmluvné strany určiť svoj režim čerpania, čo nepriaznivo ovplyvní súbežný dovoz napriek tomu, že ide o oblasť pružnosti povolenú v zmysle dohody TRIPS,
K
keďže WTO rozhodla o zriadení medzivládnej pracovnej skupiny o verejnom zdraví, inováciách a duševnom vlastníctve (IGWG), na ktorej sa aktívne zúčastňujú členské štáty EÚ a Komisia, ktorej cieľom je vypracovať do mája 2008 stratégiu a globálny akčný plán o prístupe k liekom a otázkam TRIPS,
1.
vyjadruje svoje najhlbšie poľutovanie nad rozšírením HIV/AIDS a iných epidémií medzi najchudobnejším obyvateľstvom sveta a nad nedostatkom sústredenia sa na prevenciu HIV/AIDS, nedostupnosťou kľúčových liekov, nedostatočným financovaním a nedostatkom snahy o výskum závažných epidémií;
2.
s radosťou víta rozhodnutia Brazílie a Thajska o poskytnutí povinných licencií na výrobu liekov prostredníctvom využitia mechanizmu pružnosti podľa článku 31 dohody TRIPS; žiada Komisiu a Radu, aby tiež verejne podporili uplatňovanie mechanizmu v týchto krajinách a podnecovali ďalšie rozvojové krajiny na podobné kroky;
3.
domnieva sa, že strvalenie dočasného mechanizmu z 30. augusta 2003 (článok 31A) nie je riešením problému prístupu k liekom, keďže WTO ešte nebola zaslaná žiadna notifikácia;
4.
vyzýva Komisiu, aby prevzala iniciatívu vo WTO na zjednodušenie mechanizmu a na zníženie politických nákladov na jeho používanie tým, že poskytne jasné politické vyhlásenia, a aby vytvorila hospodárske stimulačné programy na podporu jeho používania;
5.
domnieva sa, že politika EÚ by sa mala zameriavať na maximalizáciu dostupnosti farmaceutických výrobkov v rozvojovom svete za dostupné ceny; vyzýva Komisiu, aby uvažovala o možnosti kúpy niektorých patentov na najdôležitejšie lieky a ich poskytnutia verejnému sektoru;
6.
vyzýva Komisiu, aby verejne podporila okamžité uplatňovanie článku 30 dohody TRIPS vo všetkých krajinách, ktoré čelia rozsiahlym epidémiám a majú ťažkosti pri prístupe k potrebným liekom; vyzýva Radu, aby prijala s Parlamentom spoločné politické vyhlásenie o tom, že členské štáty EÚ môžu aj naďalej podľa vlastného rozhodnutia uplatňovať ustanovenia o výnimkách podľa článku 30 dohody TRIPS vo vnútroštátnych patentových zákonoch s cieľom povoliť výrobu a dovoz liekov „na plnenie potrieb verejného zdravia dovážajúcich členov“, a žiada Radu, aby Komisii nariadila, že nesmie vykonávať opatrenia narušujúce tieto postupy;
7.
vyzýva Radu, aby objasnila, že Komisia nemá žiaden mandát na rokovania o ustanoveniach TRIPS+ týkajúcich sa liekov a ovplyvňujúcich verejné zdravie a prístup k liekom v prípade bilaterálnych a regionálnych dohôd s rozvojovými krajinami;
8.
vyzýva Radu, aby Komisii nariadila, že nemá žiadať dodržiavanie alebo prijatie záväzkov Zmluvy o patentovej spolupráci a Zmluvy o patentovom práve, aby sa zdržala začleňovania podmienok smernice 2004/48/ES, aby do zmlúv o hospodárskej spolupráci nezačleňovala predpisy ako ochrana neoriginálnych databáz, a aby nezhŕňala podmienky, ktoré môžu tým, že krajinám AKT obmedzia výber režimu čerpania, znížiť rozsah súbežného dovozu;
9.
domnieva sa, že EÚ by mala namiesto toho proaktívne využívať všetky dvojstranné a regionálne dohody na to, aby vyžadovala ďalšie špecifické ustanovenia, ktoré vytvoria rámec účinného vykonávania rozhodnutia z marca 2003 a uplatňovania plných pružností v otázke verejného zdravia v zmysle dohody TRIPS v súlade s vyhlásením z Dauhy;
10.
zdôrazňuje, že rozvinuté služby verejného zdravia vrátane výskumných centier sú nevyhnutné na boj proti epidémii a vyjadruje sa proti podmienkam, ktoré by mali za následok ich liberalizáciu;
11.
požaduje podporu rozvoja regionálnych a národných podnikov vyrábajúcich generiká v postihnutých oblastiach s cieľom uľahčiť prístup k cenovo dostupným liekom;
12.
vyzýva Radu, aby uznala, že Európska únia musí súrne prijať dodatočné opatrenia, aby podporila prevod technológií, výskum, posilňovanie kapacít, systémy regionálneho zásobovania a pomoc pri registrácii s cieľom uľahčiť a zvýšiť výrobu farmaceutických výrobkov samotnými rozvojovými krajinami;
13.
žiada Radu, aby sa zaviazala, že vyčlení konkrétnu sumu na modernizáciu alebo výstavbu zariadení farmaceutickej výroby vo vlastníctve miestnych podnikateľov v rozvojových krajinách, a že zvýši celkové prostriedky EÚ na verejný výskum a vývoj liekov s osobitným významom pre rozvojové krajiny, a aby zaručila, že patenty získané z tohto výskumu zostanú verejné;
14.
žiada Komisiu, aby poskytla finančné prostriedky na výskum a vývoj, pokiaľ ide o ochorenia súvisiace s chudobou, tropické choroby a zanedbávané ochorenia prostredníctvom širokého spektra možností, a aby podporila výskumné inštitúty ochotné spolupracovať na iniciatívach verejného zdravia, ktoré sa venujú tomuto úsiliu, a aby zaručila, že výsledky výskumu nových liekov financovaného z verejných zdrojov nebudú patentované, ale zostanú verejné;
15.
žiada Komisiu, aby podporovala uverejňovanie informácií, ktoré majú žiadatelia o patenty a ktoré sa týkajú pôvodu vynálezov odvodených z biologických zdrojov, a súvisiacich tradičných vedomostí v rozvojových krajinách s cieľom podporiť spravodlivé spoločné využívanie prínosov a technológií pochádzajúcich z týchto zdrojov v dodávajúcich krajinách;
16.
vyzýva Komisiu, aby podporila stratégie spoločného obstarávania v rámci článku 31b) a ostatné stratégie, ktoré by mohli využiť krajiny alebo skupiny krajín na dosiahnutie väčšej kúpnej sily a úspor z rozsahu pri výrobe generík za dostupné ceny a na podporu priamych investícií do miestnych výrobných kapacít v rámci regiónu;
17.
žiada Radu, aby poverila Komisiu, aby aktívne podporovala prácu medzivládnej pracovnej skupiny pre verejné zdravie, inovácie a duševné vlastníctvo (IGWG) pri Svetovej zdravotníckej organizácii, ako napríklad návrhy na opätovné posúdenie súvislostí ceny a nákladov na výskum a vývoj s cieľom vypracovať nové realizovateľné modely, a aby pravidelne informovala Parlament o práci IGWG; žiada tiež Radu o posúdenie možnosti oficiálneho zastúpenia Parlamentu v IGWG prostredníctvom niektorých poslancov;
18.
podnecuje farmaceutické firmy k tomu, aby sa zaoberali alternatívami cenotvorby, ktorých základom by bol prístup založený na vysokom objeme a nízkej marži, čo by mohlo zvýšiť dostupnosť liekov;
19.
Pripomína, že falšovanie liekov nie je samé o sebe otázkou patentov;
20.
poveruje svojho predsedu, aby toto uznesenie postúpil Rade, Komisii, vládam členských štátov EÚ a krajín AKT, WTO a hlavným predstaviteľom UNAIDS, UNDP a UNFPA.
