7.3.2007
NÁVRH UZNESENIA
na ukončenie rozpravy na základe vyhlásenia Komisie,
ktorý v súlade s článkom 103 ods. 2 rokovacieho poriadku
predkladajú Toomas Savi, István Szent-Iványi, Paavo Väyrynen, Henrik Lax
v mene Skupiny Aliancie liberálov a demokratov za Európu
o útoku na Galinu Kozlovovú, členku národnej organizácie Mari Ušem a redaktorku časopisu Ontšõko
Uznesenie Európskeho parlamentu; o útoku na Galinu Kozlovovú, členku národnej organizácie Mari Ušem a redaktorku časopisu Ontšõko
Európsky parlament ,
–
so zreteľom na predchádzajúce uznesenia z 12. mája 2005 o porušovaní ľudských práv a demokracie v Marijskej republike Ruskej Federácie, na ďalšie uznesenia o Rusku, najmä na uznesenie z 13. decembra 2006 o samite EU – Rusko a na uznesenie z 25. októbra 2006 o vražde ruskej novinárky Anny Politkovskej a na správu Malmström o vzťahoch EU a Ruska prijatej dňa 26. mája 2005,
–
so zreteľom na Dohodu o partnerstve a spolupráci medzi ES a Ruskom, ktorá nadobudla platnosť 1. decembra 1997,
–
so zreteľom na Európsky dohovor o ochrane ľudských práv a základných slobôd,
–
so zreteľom na Európsku chartu regionálnych alebo menšinových jazykov, ktorú podpísala Ruská federácia 10. mája 2001,
–
so zreteľom na ústavu Marijskej republiky (Mari El), v ktorej je jazyk mari uznaný za jeden zo štátnych jazykov a na zákon o jazykových veciach z roku 1995, podľa ktorého je Marijská republika mnohonárodnostnou republikou a všetci jej občania majú právo nezávisle na ich etnickom pôvode na ochranu a rozvoj ich materinského jazyka a kultúry,
–
so zreteľom na hodnoverné správy ruských a medzinárodných mimovládnych organizácií o stálom porušovaní ľudských práv a nezrovnalostiach v Marijskej republike (Mari El) Ruskej federácie,
–
so zreteľom na prebiehajúce konzultácie EÚ a Ruska o ľudských právach, menšinách a základných slobodách,
–
so zreteľom na článok 103 ods. 2 rokovacieho poriadku,
A.
keďže Galina Kozlovová, členka rady marijskej národnej organizácie Marij Ušem, redaktorka literárneho časopisu Ontšõko a manželka Vladimíra Kozlova, predsedu marijskej rady, bola dňa 25. januára 2007 brutálne napadnutá a utrpela zranenia hlavy s otrasom mozgu a silnými bolesťami hlavy, závratmi a poruchami zraku,
B.
keďže útok na pani Kozlovovú nasleduje po sérii útokov na aktivistov a novinárov v Marijskej republike vrátane zabitia troch novinárov v roku 2001, útoku na Vladimíra Kozlova dňa 4. februára 2005 a útoku na bývalú vodkyňu marijského hnutia Ninu Maximovovú,
C.
keďže miestna a federálna vláda nepodnikli primerané kroky na vydanie páchateľov týchto činov spravodlivosti a na zaistenie bezpečnosti novinárov a nezávislosti médií,
D.
keďže opozičné médiá a tlač čelia pri slobodnej práci značným ťažkostiam, a preto napríklad niekoľko opozičných denníkov môže vychádzať len mimo Marijskej republiky,
E.
keďže jednotlivci patriaci k marijskej menšine majú značné problémy získať vzdelanie v ich materinskom jazyku, pretože neexistuje stredné a vysoké školstvo v marijskom jazyku a uverejňovanie učebníc v marijskom jazyku sa za posledné roky značne znížilo,
1.
rozhodne odsudzuje útok na Galinu Kozlovovú a pretrvávajúci nátlak a útoky na aktivistov, vedúcich kultúrnych predstaviteľov a nezávislých novinárov v Mari El a žiada federálne a miestne orgány, aby vydali páchateľov týchto činov spravodlivosti a zaistili dodržovanie slobody prejavu;
2.
je presvedčený, že mnohonárodnostný charakter Ruskej federácie vo veľkej miere prispieva ku kultúrnej a jazykovej rozmanitosti Európy a je javom, na ktorý sú všetci občania Ruskej federácie právom hrdí, a ktorý by sa mal zachovať v prospech všetkých Európanov;
3.
žiada federálne a miestne súdne orgány o rýchle, ucelené a nezávislé vyšetrenie útokov na pani Kozlovovú a ďalších podobných incidentov;
4.
vyzýva vládu Marijskej republiky, aby okamžite zastavila politické odvety a zastrašovanie namierené proti opozičným štátnym úradníkom a upustila od neprimeraného politického zasahovania do vecí týkajúcich sa vzdelávacích a kultúrnych inštitúcií;
5.
vyzýva miestne a federálne orgány, aby dodržiavali svoje záväzky vyplývajúce z medzinárodného práva, a aby podnikli primerané kroky, ktorými by umožnili praktické vykonávanie ustanovení štátnej ústavy a iných právnych predpisov týkajúcich sa zachovania a rozvoja menšinových jazykov a kultúry s osobitným dôrazom na poskytovanie kvalitného vzdelania v materinskom jazyku na všetkých úrovniach, čím by sa zabezpečilo rovnocenné postavenie marijského a ruského jazyka v rámci celej republiky;
6.
vyzýva Komisiu, aby v rámci pravidelného dialógu EÚ a Ruska o ľudských právach a na nadchádzajúcom samite EU – Rusko predložila otázku ugrofínskych menšín v Rusku a obáv týkajúcich sa situácie v Marijskej republike;
7.
vyzýva Komisiu, aby začlenila programy zamerané na ugrofínske a iné menšiny do rámca spolupráce v oblasti kultúry a vzdelania medzi EÚ a Ruskom;
8.
poveruje svojho predsedu, aby toto uznesenie postúpil Rade, Komisii a vládam Ruskej federácie a Marijskej republiky.
