Tento týždeň: Plenárne zasadnutie v Štrasburgu Tento týždeň: Plenárne zasadnutie v Štrasburgu
Medzi hlavné témy, ktoré na svojom druhom aprílovom zasadnutí prerokuje plénum EP, patrí energetický balíček, opatrenia na boj proti finančnej kríze a práva cestujúcich.
Poslanci sa tiež dotknú práv pacientov pri cezhraničnej zdravotnej starostlivosti a problematiky rodovej rovnosti.
Rovnosť mužov a žien vo výboroch
Návrh iniciatívnej správy slovenskej europoslankyne Anny Záborskej zo skupiny ľudovcov a európskych demokratov o integrovanom prístupe k rovnosti mužov a žien v rámci práce výborov a delegácií EP sa zameriava na uplatňovanie rodovej rovnosti počas legislatívneho procesu v parlamentných výboroch.
Cezhraničná zdravotná starostlivosť
Väčšia dostupnosť zdravotnej starostlivosti v zahraničí, náležite preplácané jej výdavky, či dôkladnejšie informovania širokej verejnosti o jej právach v súvislosti s liečbou v iných členských štátoch EÚ.
Aj to sú ciele novej legislatívy zaoberajúcej sa právami pacienta pri cezhraničnej zdravotnej starostlivosti.
Liberalizácia trhu s elektrickou energiou a plynom
Európsky trh s elektrickou energiou a plynom sa bude ďalej otvárať konkurencii, zatiaľ čo spotrebitelia sa môžu tešiť na posilňovanie svojich práv. Poslanci totiž dohodli pred druhým čítaním v Európskom parlamente s českým predsedníctvom v Rade EÚ kompromisné znenie tzv. energetického balíčka.
Energeticky samostatné budovy
Všetky budovy postavené po 31.decembri 2018 budú musieť vyrobiť toľko energie, koľko sami (vo vnútri) spotrebujú, tvrdí Výbor pre priemysel, výskum a energetiku.
Poslanci navrhujú pozmeniť smernicu o energetickej hospodárnosti budov z roku 2002 a žiadajú viac verejných investícií do energeticky účinných budov.
Nižšie ceny za roaming
Od 1. júla 2009 sa znížia poplatky za mobilné telefónne hovory, za textové správy a za používanie internetu cez mobilný telefón zo zahraničia.
Poslanci Európskeho parlamentu dosiahli kompromis s českým predsedníctvom týkajúci sa rozšírenia nariadenia o roamingu z roku 2007, a to ešte pred 1. čítaním v Parlamente.
Boj proti finančnej kríze
Deklarovaná snaha poslancov zamedziť opakovaniu sa súčasnej finančnej krízy dostáva stále jasnejšie kontúry.
Parlament sa na najbližšom zasadnutí bude zaoberať súborom legislatívnych správ napríklad v oblasti úverových ratingových agentúr, či poisťovacích spoločností, ktorých výsledkom by malo byť posilnenie regulácie a dohľadu vo finančnom sektore.
Cestná doprava
Balíček pre cestnú dopravu obsahuje tri návrhy správ: nové pravidlá kabotážnej prepravy na medzinárodnom trhu cestnej nákladnej dopravy, opätovné zavedenie "12-dňového pravidla" ako maximálnej pracovnej doby pre šoférov autokarovej dopravy, a pravidlá o vykonávaní povolania prevádzkovateľa cestnej dopravy a o jeho sídle, ktorých cieľom je ukončiť fungovanie spoločností tzv. poštových schránok, ktoré nevykonávajú činnosť v krajine svojho sídla a zaviesť služobné predpisy.
Práva cestujúcich
Poslanci Európskeho parlamentu chcú zaviesť práva cestujúcich v námornej, autobusovej a autokarovej doprave prostredníctvom dvoch nariadení, ktoré sú podobné úspešnej Charte o právach cestujúcich v leteckej doprave.
Návrhy sa zameriavajú najmä na práva cestujúcich so zdravotným postihnutím, náhradu škôd a pomoc pasažierom v prípade dlhého meškania alebo zrušenia spojov, ďalej zodpovednosť dopravcov v prípade zranenia alebo smrti pasažierov, a tiež na zlepšenie vybavovania sťažností.
Mestská mobilita
Parlament na základe vlastnej iniciatívy vypracoval správu o Akčnom pláne mestskej mobility.
Pôvodne navrhla tento plán Komisia v tzv. zelenej knihe o mestskej doprave v septembri 2007, ale odvtedy ho už viac nerozpracovala.
Výsledky konzultácií na túto tému Komisia dodnes neoznámila.
Preto poslanci Európskeho parlamentu opakovane iniciujú "Akčný plán pre mestskú dopravu".
Povinnosti dodávateľov dreva
V boji proti nezákonnej ťažbe dreva sú v EÚ potrebné prísnejšie pravidlá v predaji dreva a výrobkov z dreva, tvrdí Výbor pre životné prostredie, verejné zdravie a bezpečnosť potravín.
Všetky subjekty v dodávateľskom reťazci musia dokázať legálny pôvod svojho dreva alebo jeho výrobkov, a nelegálni dodávatelia dreva budú musieť zaplatiť pokutu, ktorá odráža úroveň environmentálnej a hospodárskej škody.
Ekodizajn
Návrh správy rumunského liberála Magora Imre Csibiho je prepracovaným znením smernice o ekodizajne z roku 2005.
Cieľom navrhovaného znenia je rozšíriť rozsah pôsobnosti smernice tak, aby bolo možné uplatňovať požiadavky na ekodizajn na všetky energeticky významné výrobky.
Kompromisný návrh medzi Parlamentom a Radou bol dosiahnutý pred 1. čítaním (postup spolurozhodovania).
Ochrana autorských práv
Európsky parlament sa bude zaoberať návrhom na predĺženie doby ochrany autorských práv hudobných nahrávok.
Podľa neho by umelci a producenti mali nárok na autorský honorár po dobu 95 rokov od prvého zverejnenia ich umeleckého počinu.
Výbor EP pre právne veci už návrh odobril.
20090420INS53924 Brífing k plenárnemu zasadnutiu Program zasadnutia Priamy prenos
