A6-0117/2009
4.3.2009
***
ODPORÚČANIE
k návrhu rozhodnutia Rady, ktorým sa uzatvára Dohoda o hospodárskom partnerstve medzi Európskym spoločenstvom a jeho členskými štátmi na jednej strane a štátmi združenia CARIFORUM na druhej strane
(5211/2009 – KOM(2008)0156 – C6‑0054/2009 – 2008/0061(AVC))
Výbor pre medzinárodný obchod
Spravodajca:
David Martin
(*) Pridružené výbory – článok 47 rokovacieho poriadku
PE 416.606v02-00
Označenie postupov
* Konzultačný postup
väčšina odovzdaných hlasov
**I Postup spolupráce (prvé čítanie)
väčšina odovzdaných hlasov
**II Postup spolupráce (druhé čítanie)
väčšina odovzdaných hlasov za schválenie spoločnej pozície
väčšina všetkých poslancov Parlamentu za zamietnutie alebo zmenu a doplnenie spoločnej pozície
*** Postup súhlasu
väčšina všetkých poslancov Parlamentu, okrem prípadov upravených článkami 105, 107, 161 a 300 Zmluvy o ES a článkom 7 Zmluvy o EÚ
***I Spolurozhodovací postup (prvé čítanie)
väčšina odovzdaných hlasov
***II Spolurozhodovací postup (druhé čítanie)
väčšina odovzdaných hlasov za schválenie spoločnej pozície
väčšina všetkých poslancov Parlamentu za zamietnutie alebo zmenu a doplnenie spoločnej pozície
***III Spolurozhodovací postup (tretie čítanie)
väčšina odovzdaných hlasov za schválenie spoločného textu
(Typ postupu závisí od právneho základu navrhnutého Komisiou.)
OBSAH
NÁVRH LEGISLATÍVNEHO UZNESENIA EURÓPSKEHO PARLAMENTU.......................5
Dôvodová správa .............................................................................................................6
STANOVISKO Výboru pre rozvoj (*)............................................................................9
POSTUP...................................................................................................................................14
(*) Pridružené výbory – článok 47 rokovacieho poriadku
NÁVRH LEGISLATÍVNEHO UZNESENIA EURÓPSKEHO PARLAMENTU
o návrhu rozhodnutia Rady, ktorým sa uzatvára Dohoda o hospodárskom partnerstve medzi Európskym spoločenstvom a jeho členskými štátmi na jednej strane a štátmi združenia CARIFORUM na druhej strane
(5211/2009 – KOM(2008)0156 – C6‑0054/2009 – 2008/0061(AVC) )
(Postup súhlasu)
Európsky parlament ,
– so zreteľom na návrh rozhodnutia Rady, ktorým sa uzatvára Dohoda o hospodárskom partnerstve medzi Európskym spoločenstvom a jeho členskými štátmi na jednej strane a štátmi CARIFORUM-u na druhej strane ( KOM(2008)0156 ),
– so zreteľom na Dohodu o hospodárskom partnerstve medzi štátmi združenia CARIFORUM na jednej strane a Európskym spoločenstvom a jeho členskými štátmi na druhej strane (5211/2009),
– so zreteľom na žiadosť o udelenie súhlasu, ktorú Rada predložila v súlade s článkom 57 ods. 2, článkom 133 ods. 1 a 5 a článkom 181 v spojení s prvým a druhým pododsekom jej článku 300 ods. 3 ( C6‑0054/2009 ),
– so zreteľom na článok 75 a článok 83 ods. 7 rokovacieho poriadku,
– so zreteľom na odporúčanie Výboru pre medzinárodný obchod a stanovisko Výboru pre poľnohospodárstvo a rozvoj vidieka ( A6‑0117/2009 ),
1. udeľuje súhlas s uzavretím zmluvy;
2. poveruje svojho predsedu, aby túto pozíciu postúpil Rade, Komisii a vládam a parlamentom členských štátov a štátom združenia CARIFORUM.
Dôvodová správa
V roku 2000 sa krajiny AKT a EÚ dohodli na uzatvorení nových pravidiel obchodovania, ktoré by boli v súlade s pravidlami Svetovej obchodnej organizácie (WTO) s cieľom nahradiť jednostranný režim obchodných preferencií, ktorý v tom čase EÚ uplatňovala na dovozy z krajín AKT.
Rokovania o nových dohodách o hospodárskom partnerstve (DHP) sa začali v roku 2002 s cieľom uzavrieť ich do 31. decembra 2007, keďže sa vedelo, že 1. januára 2008 uplynie výnimka v rámci WTO, ktorá sa vzťahovala na existujúce pravidlá obchodovania medzi AKT a EÚ.
Keďže cieľom DHP je budovanie a posilňovanie regionálnych integračných procesov v rámci krajín AKT, rokovania prebiehali na regionálnej úrovni so šiestimi vybranými regionálnymi skupinami DHP.
Proces rokovania o DHP zahŕňal všetky úrovne v krajinách AKT s cieľom určiť široké prierezové témy záujmu, pričom osobitné otázky záujmu sa pri rokovaniach určovali a stále určujú na vnútroštátnej a regionálnej úrovni.
Termín 31. december 2007 spôsobil unáhlené vypracovanie dohôd o hospodárskom partnerstve, ktoré obsahujú obsiahle harmonogramy liberalizácie osobitne podľa krajín alebo subregiónov, ktoré sa v rámci väčšiny regiónov DHP značne líšia.
Zosúladenie týchto harmonogramov uceleným spôsobom v rámci regiónov bude veľmi zložité.
Karibská skupina bola jedinou zo šiestich rokovacích skupín AKT, ktorá 16. decembra 2007 parafovala „úplnú” DHP v rámci pôvodného časového plánu.
Trinásť členských štátov združenia CARIFORUM podpísalo DHP s Európskym spoločenstvom 15. októbra 2008, Guyana 20. októbra 2008.
Vláda Haiti, ktorá sa venuje prioritám vnútroštátnej obnovy po hurikáne, požiadala o viac času na posúdenie DHP.
ES odpovedalo kladne na požiadavku vznesenú vládou Haiti, takže táto krajina má podpísať DHP do roku 2010.
Haiti ako najmenej rozvinutá krajina tiež profituje z jednostranných preferencií voči trhu EÚ v rámci iniciatívy Všetko okrem zbraní.
Dohoda oficiálne nadobudne platnosť po ukončení ratifikačného procesu v členských štátoch.
Dovtedy bude združenie CARIFORUM a Európske spoločenstvo uplatňovať DHP iba dočasne.
Úplná dohoda obsahuje povinnosti nad rámec WTO v oblastiach ako investície, politika hospodárskej súťaže, verejné obstarávanie, platby bežného účtu, životné prostredie, sociálne otázky, kultúrna spolupráca a zvýšená ochrana duševného vlastníctva, ktoré nie sú obsahom súčasných rokovaní v rámci WTO a nemuseli byť do DHP začlenené, aby boli v súlade s WTO.
Viaceré oblasti, ktoré sú predmetom DHP, ešte neboli upravené alebo ešte neboli v danom regióne úplne uplatnené.
Spravodajca sa domnieva, že Európsky parlament by mal vyjadriť súhlas s dohodou o hospodárskom partnerstve medzi štátmi združenia CARIFORUM na jednej strane a Európskym spoločenstvom a jeho členskými štátmi na strane druhej, ak mu Komisia a Rada vyjadria pevný záväzok, že zabezpečia:
- že pri uplatňovaní DHP v signatárskych štátoch združenia CARIFORUM, ktoré sú členmi Karibského spoločenstva, bude mať v prípade rozporu medzi DHP a revidovanou zmluvou z Chaguaramas prednosť revidovaná zmluva z Chaguaramas;
- že sa uskutoční povinné komplexné preskúmanie dohody najneskôr do piatich rokov od dátumu jej podpísania a následne v päťročných intervaloch s cieľom určiť dosah dohody vrátane nákladov a dôsledkov jej vykonávania; že ustanovenia dohody sa zmenia a doplnia a podľa potreby prispôsobia ich uplatňovanie; že sa uskutoční úplné opätovné prerokovanie DHP po uplynutí prvých piatich rokov;
- že sa zriadi nezávislý monitorovací mechanizmus v rámci členských štátov združenia CARIFORUM, ktorý bude disponovať potrebnými zdrojmi na vykonanie analýzy potrebnej na stanovenie rozsahu, v akom DHP plní svoje ciele;
- že Európska únia bude uplatňovať zásadu doložky najvyšších výhod (MFN) na všetky subregionálne zoskupenia štátov AKT;
- že združenie CARIFORUM a ostatné subregionálne zoskupenia prestanú voči Európskej únii uplatňovať zásadu MFN;
- že plnenie záväzkov v oblastiach, ktoré ešte nie sú upravené v rámci jednotného trhu a hospodárstva združenia CARICOM (CSME) alebo nie sú ešte úplne uplatňované, vrátane finančných služieb, ostatných služieb, investovania, hospodárskej súťaže, verejného obstarávania, elektronického obchodu, duševného vlastníctva, voľného pohybu tovaru a životného prostredia, bude odročené, kým sa nedosiahne dobudovanie CSME v príslušných oblastiach;
- skoré určenie a poskytovanie primeraného podielu zo zdrojov pomoci pre obchod; záruku, že tieto zdroje predstavujú dodatočné zdroje a nie len pretransferovanie zdrojov Európskeho rozvojového fondu a že sú v súlade s prioritami združenia CARIFORUM a že ich úhrada bude uskutočnená na čas, bude predvídateľná a v súlade s realizačnými programami vnútroštátnych a regionálnych strategických rozvojových plánov; efektívne využívanie týchto zdrojov s cieľom vyrovnávať straty z colných príjmov;
- že ustanovenia týkajúce sa presadzovania práv duševného vlastníctva nebudú použité na potlačenie oprávnenej konkurencie zo strany farmaceutických dodávateľov dodávajúcich generické lieky a/alebo na obmedzovanie subjektov verejného obstarávania pri nadobúdaní zásob generických liekov; že budú pravidelne informovať Parlament o dôsledkoch dodržiavania Zmluvy o patentovej spolupráci (PCT) v oblasti podávania patentov na farmaceutické produkty a procesy v krajinách združenia CARIFORUM, ako aj na zodpovedajúci objem súdnych sporov; že budú poskytovať pravidelné správy o uplatňovaní záväzkov dohody týkajúcich sa transferu technológií; že sa nebudú snažiť nariadiť harmonizované štandardy práv duševného vlastníctva, ktoré nie sú vhodné vzhľadom na úroveň rozvoja štátov združenia CARIFORUM; že poskytnú pomoc štátom združenia CARIFORUM s cieľom monitorovať nesúťažné správanie vo farmaceutickom sektore;
- že objasnia, ktoré prostriedky sú dodatočné k financovaniu desiateho Európskeho rozvojového fondu; že všetky ustanovenia o rozvojovej spolupráci, vrátane ich financovania, sú promptne, primerane a efektívne uvedené do praxe.
16.2.2009
STANOVISKO Výboru pre rozvoj
pre Výbor pre medzinárodný obchod
k návrhu rozhodnutia Rady, ktorým sa uzatvára Dohoda o hospodárskom partnerstve medzi Európskym spoločenstvom a jeho členskými štátmi na jednej strane a štátmi CARIFORUM-u na druhej strane
(5211/2009 - KOM(2008)0156 – C6‑0054/2009 – 2008/0061(AVC) )
Spravodajca výboru požiadaného o stanovisko (*):
Jürgen Schröder
(*) Postup pridružených výborov – článok 47 rokovacieho poriadku
STRUČNÉ ODÔVODNENIE
Odôvodnenie
V článku 36 Dohody o partnerstve z Cotonou sa EÚ a krajiny AKT dohodli na uzavretí obchodných dohôd zosúladených s pravidlami WTO, a na „ postupnom odstránení prekážok obchodu medzi nimi a na zlepšovaní spolupráce vo všetkých oblastiach relevantných pre obchod “.
Článok 37 stanovuje, že „ dohody o hospodárskom partnerstve budú prejednávané počas prípravného obdobia, ktoré skončí najneskôr 31. decembra 2007 “.
V roku 2002 začala prvá etapa rokovaní medzi Komisiou a skupinou AKT o otázkach všeobecného záujmu spoločných pre všetky krajiny AKT, po ktorej nasledovali samostatné rokovania so 6 regiónmi AKT, ktoré boli vytvorené na účely rokovaní o dohode o hospodárskom partnerstve (Karibik, západná Afrika, stredná Afrika, východná a južná Afrika (ESA), Juhoafrické rozvojové spoločenstvo SADC mínus (okrem Juhoafrickej republiky), Tichomorie).
Na záver rokovaní v roku 2007 sa od rokovacej skupiny ESA odčlenilo Východoafrické spoločenstvo (EAC).
Koncom roka 2007, po piatich rokoch rokovaní, bol Karibik jediným regiónom, ktorý v plnom rozsahu súhlasil s Dohodou o hospodárskom partnerstve vrátane všetkých aspektov hospodárskej spolupráce a rozvoja.
Dňa 16. decembra 2007 Komisia v mene Európskeho spoločenstva a 15 štátov CARIFORUM-u (Antigua a Barbuda, Bahamy, Barbados, Belize, Dominické spoločenstvo, Dominikánska republika, Grenada, Guyana, Haiti, Jamajka, Svätý Krištof a Nevis, Svätá Lucia, Svätý Vincent a Grenadíny, Surinam a Trinidad a Tobago) parafovali dohodu, ktorú 15. októbra 2008 podpísala EÚ a 13 štátov CARIFORUM-u a 20. októbra 2008 ju podpísala Guyana.
Haiti dohodu nepodpísalo.
Uvádzanie výrobkov CARIFORUM-u na trh EÚ je od začiatku roka 2008 oslobodené od ciel a kvót v súlade s nariadením Rady (ES) č. 1528/2007 z 20. decembra 2007, ktorým sa uplatňujú opatrenia na výrobky s pôvodom v určitých štátoch, ktoré sú súčasťou skupiny afrických, karibských a tichomorských (AKT) štátov, stanovené v dohodách, ktorými sa uzatvárajú alebo ktoré vedú k uzatvoreniu dohôd o hospodárskom partnerstve (Ú. v.
EÚ L 348, 31.
12.
2007, s.
1.).
Komisia o tejto dohode hneď po jej podpísaní informovala WTO, čím potvrdila, že dovozný režim uplatňovaný na tovar zo štátov AKT, ktoré podpísali dohody o hospodárskom partnerstve (DHP), je v súlade s pravidlami WTO.
Po parafovaní dohody a pri rokovaniach sa vyskytli veľké nezhody, najmä po opätovnom otvorení diskusie v Guyane.
Guyana by radšej podpísala iba časť dohody týkajúcu sa tovaru.
Hoci táto žiadosť nebola schválená, v ustanoveniach protokolu pripojeného k tejto dohode sa požaduje, aby sa do piatich rokov vykonalo hodnotenie vplyvu, ktoré by mohlo viesť k prípadným zmenám.
Spravodajca víta tieto ustanovenia, pretože pravidelné hodnotenie môže byť dôležitým nástrojom na zabezpečenie vykonávania DHP priaznivého pre rozvoj.
EÚ by mala preukázať pružný a empatický prístup k vykonávaniu a mala by byť pripravená zmeniť ustanovenia dohody, ak to vyplynie z prieskumu.
Okrem problémov vyplývajúcich z podstaty veci tón a taktika vyjednávačov Komisie ohrozila tradične dobré rokovania medzi EÚ a Karibikom.
Spravodajca vyjadruje hlboko poľutovanie nad touto skutočnosťou a otvorene víta zmenu tónu v Európskej komisii po výmene komisára pre obchod.
Váš spravodajca však štátom CARIFORUM-u blahoželá k výsledkom rokovaní a k rozhodnutiu podpísať dohodu o hospodárskom partnerstve.
Haiti je jedinou najmenej rozvinutou krajinou skupiny CARIFORUM, ktorá nepodpísala dohodu o hospodárskom partnerstve.
Ako jedna z najmenej rozvinutých krajín môže využiť výhody režimu „všetko okrem zbraní” v rámci všeobecného systému preferencií (VSP).
Preto neexistuje okamžitá potreba zabezpečiť voľný prístup na trh EÚ prostredníctvom dohody o hospodárskom partnerstve.
Vzhľadom na zložitú politickú a hospodársku situáciu v krajine by sa na Haiti nemal vyvíjať nátlak, ale mal by sa mu ponechať dostatočný čas na rozhodnutie.
Hospodárska dohoda o partnerstve s CARIFORUM-om by mohla mať pozitívny vplyv na rozvoj krajín Karibiku.
Spravodajca zastáva názor, že rýchla ratifikácia a proces implementácie spolu s potrebnými reformami sú podmienkou dosiahnutia pozitívneho vplyvu DHP.
Nemožno zanedbať skutočnosť, že lepší prístup tovaru, investícií a služieb na trh môžu ľahšie dosiahnuť spoločnosti EÚ v Karibiku než karibské spoločnosti v Európe z dôvodu nedostatočných kapacít.
To môže viesť k nevyváženému výsledku do veľkej miery závislému od spôsobu vykonávania dohody.
Implementácia DHP a reformy môžu riadne fungovať len za podmienky, že budú sprevádzané balíkmi programu Pomoc pre obchod, ktoré vykompenzujú čisté straty na clách a zvýšia hospodársku činnosť v štátoch CARIFORUM-u.
Články o rozvojovej spolupráci dohody však nezaväzujú EÚ k poskytovaniu dodatočnej finančnej pomoci v súvislosti s DHP.
Hlavným dôvodom rozhodnutia zahrnúť do DHP článok 36 Dohody z Cotonou bol nesúlad pravidiel WTO upravujúcich voľný prístup tovaru zo všetkých krajín AKT do EÚ podľa dohovorov z Lomé.
Preto najväčšia časť DHP upravuje obchod s tovarom.
Všetkým stranám však bolo od začiatku jasné, že ciele dohody budú v súlade s cieľmi Dohody o partnerstve z Cotonou, ktorá je základom dohody o hospodárskom partnerstve medzi ES a CARIFORUM-om.
Prvým cieľom DHP (článok 1) je „zníženie a prípadné odstránenie chudoby založením obchodného partnerstva, ktoré bude v súlade s cieľmi trvalo udržateľného rozvoja, v súlade s Rozvojovými cieľmi tisícročia a s Dohodou z Cotonou”, pričom ďalším cieľom je „podpora miestnej integrácie, hospodárskej spolupráce a dobrej správy vecí verejných, čo povedie k zriadeniu a vykonaniu efektívneho, predvídateľného a transparentného regulačného rámca upravujúceho obchod a investovanie medzi zúčastnenými stranami a oblasťou CARIFORUM-u”.
Hospodárska dohoda o partnerstve s CARIFORUM-om je viacerými spôsobmi úzko spojená s Dohodou z Cotonou.
Vychádza zo „základných zásad, ako aj nevyhnutných a základných súčastí dohody z Cotonou”.
Základom tejto dohody sú ustanovenia dohody z Cotonou a predchádzajúcich dohôd o partnerstve medzi štátmi AKT a ES [t.j. štyri dohody z Lomé a predchádzajúce dohody z Yaoundé] v oblasti regionálnej spolupráce a integrácie, ako aj hospodárskej a obchodnej spolupráce.
Dohoda obsahuje podrobné pravidlá upravujúce dovoz a vývoz tovaru.
EÚ súhlasí s tým, že od 1. januára 2008 nebude uplatňovať clá a kvóty, väčšina štátov CARIFORUM-u postupne počas 25 rokov otvorí svoje trhy pre približne 87 % tovaru dovážaného a pochádzajúceho z EÚ.
Toto povedie k zníženiu čistých príjmov z cla, ale štáty CARIFORUM-u budú mať čas na prispôsobenie a budú podporované programom Pomoc pre obchod.
S nádejou sa očakáva, že potrebná colná a rozpočtová reforma by mohla vo všeobecnosti podporiť rozvoj systému verejných financií štátov CARIFORUM-u.
DHP obsahuje ustanovenia upravujúce obchod so službami, investície, hospodársku súťaž, inovácie, duševné vlastníctvo a verejné obstarávanie.
Všetky tieto oblasti boli s veľkým záujmom preskúmané aktérmi štátov CARIFORUM-u a EÚ.
Z týchto ustanovení vyplývajú značné záväzky, ale otvárajú tiež možnosti pre hospodársky rozvoj.
Vplyv týchto kapitol na vývoj štátov CARIFORUM-u je ťažké predpokladať.
Súčasťou dohody sú však aj záruky a sprievodné opatrenia, ktoré by mali ustanoveniam zabezpečiť úspech, pokiaľ ide o rozvoj príslušných krajín.
Pokiaľ ide o používanie záruk zo strany CARIFORUM-u, musí EÚ preukázať maximálnu pružnosť najmä v súvislosti s nákladmi na implementáciu a neurčitým hospodárskym vplyvom.
EÚ použije na podporu dohody o hospodárskom partnerstve s CARIFORUM-om dostupné finančné nástroje rozvojovej spolupráce.
Finančná podpora bude zabezpečená z regionálnych a národných indikatívnych programov Európskeho rozvojového fondu, ako aj zo všetkých programov AKT.
Okrem toho získa CARIFORUM podiel z 1 miliardy EUR ročne, ktorú sa v rámci pomoci súvisiacej s obchodom zaviazala poskytnúť EÚ, ako aj z 1 miliardy EUR, ku ktorej sa zaviazali členské štáty.
Ďalších finančných prostriedkov je však zaručených málo.
Dohoda medzi EÚ a CARIFORUM-om bola dohodnutá na osobitné potreby a záujmy karibských krajín AKT.
Budúce dohody o hospodárskom partnerstve môžu obsahovať značne odlišné ustanovenia a v závislosti od rozvoja každého regiónu by mohli zahŕňať rôzne množstvo oblastí.
******
Záver
Výbor pre rozvoj vyzýva Výbor pre medzinárodný obchod, aby ako gestorský výbor navrhol Parlamentu, aby udelil súhlas na uzatvorenie dohody o hospodárskom partnerstve pod podmienkou, že ju ratifikujú štáty CARIFORUM-u a ich parlamenty, ak to stanovuje ich ústava.
POSTUP
Názov
Dohoda o hospodárskom partnerstve ES/CARIFORUM
Referenčné čísla
KOM(2008)0156 – 2008/0061(AVC)
Gestorský výbor
INTA
Výbor, ktorý predložil stanovisko
dátum oznámenia na schôdzi
DEVE
Spravodajca výboru požiadaného o stanovisko
dátum menovania
Jürgen Schröder
27.5.2008
Prerokovanie vo výbore
8.12.2008
Dátum prijatia
21.1.2009
Výsledok záverečného hlasovania
+:
–:
0:
25
3
Poslanci prítomní na záverečnom hlasovaní
Margrete Auken, Thijs Berman, Josep Borrell Fontelles, Danutė Budreikaitė, Marie-Arlette Carlotti, Thierry Cornillet, Corina Creţu, Koenraad Dillen, Alexandra Dobolyi, Beniamino Donnici, Fernando Fernández Martín, Juan Fraile Cantón, Alain Hutchinson, Madeleine Jouye de Grandmaison, Filip Kaczmarek, Maria Martens, Luisa Morgantini, José Ribeiro e Castro, Toomas Savi, Frithjof Schmidt, Jürgen Schröder, Feleknas Uca, Anna Záborská, Jan Zahradil, Mauro Zani
Náhradníci prítomní na záverečnom hlasovaní
Maria Berger, Raymond Langendries, Miguel Angel Martínez Martínez, Manolis Mavrommatis, Anne Van Lancker
POSTUP
Názov
Dohoda o hospodárskom partnerstve ES/CARIFORUM
Referenčné čísla
05211/2009 – C6-0054/2009 – KOM(2008)0156 – 2008/0061(AVC)
Dátum žiadosti o postup súhlasu EP
11.2.2009
Gestorský výbor
dátum oznámenia na schôdzi
INTA
19.2.2009
Výbory požiadané o stanovisko
dátum oznámenia na schôdzi
DEVE
19.2.2009
Postup pridružených výborov
dátum oznámenia na schôdzi
DEVE
19.2.2009
Spravodajca
dátum menovania
David Martin
5.5.2008
Prerokovanie vo výbore
4.12.2008
20.1.2009
Dátum prijatia
24.2.2009
Výsledok záverečného hlasovania
+:
–:
0:
15
13
Poslanci prítomní na záverečnom hlasovaní
Kader Arif, Francisco Assis, Carlos Carnero González, Daniel Caspary, Christofer Fjellner, Glyn Ford, Béla Glattfelder, Jacky Hénin, Marusya Ivanova Lyubcheva, Erika Mann, Helmuth Markov, David Martin, Vural Öger, Georgios Papastamkos, Godelieve Quisthoudt-Rowohl, Peter Šťastný, Robert Sturdy, David Sumberg, Iuliu Winkler, Corien Wortmann-Kool
Náhradníci prítomní na záverečnom hlasovaní
Jean-Pierre Audy, Sebastian Valentin Bodu, Salvador Domingo Sanz Palacio, Zbigniew Zaleski
Náhradníci (čl. 178 ods. 2) prítomní na záverečnom hlasovaní
Juan Fraile Cantón, Roger Helmer, Leopold Józef Rutowicz, Salvatore Tatarella, Rainer Wieland
