Otvorenie zasadnutia
Inštitúcie
2006-09-25 - 19:13
Predseda Európskeho Parlamentu Josep BORREL dnes o 17:00 otvoril druhé septembrové zasadnutie EP v Štrasburgu.
Po otvorení nasledovali tzv. jednominútové vystúpenia, v rámci ktorých vystúpili v pléne viacerí slovenskí europoslanci.
Parlament bude počas plenárneho týždňa hovoriť o pripravenosti Bulharska a Rumunska na vstup do Únie ako aj o pokroku Turecka na jeho ceste za členstvom.
Z medzinárodných tém čaká na poslancov v rámci spoločnej rozpravy o európskom priestore slobody, bezpečnosti a spravodlivosti aj vyhlásenie Rady a Komisie o spoločnej prisťahovaleckej politike .
V súvislosti s nedávnym vyhlásením amerického prezidenta Georga W. BUSHA prerokuje Parlament v tejto rozprave tiež otázku tajných väzníc CIA na území štátov Únie .
Plénum ďalej prerokuje dve správy zaoberajúce sa skvalitňovaním stavu európskeho ovzdušia .
Pre jeho zlepšenie navrhujú poslanci v mnohých oblastiach ešte ambicióznejšie ciele než aké navrhla Európske komisia, no na prevzatie novej, prísnejšej legislatívy členskými štátmi žiadajú viac času.
Hovoriť sa bude aj o podpore celoživotného vzdelávania a navrhovanej Európskej charte kvality mobility študentov , ktorej cieľom je vypracovanie súboru pokynov pre zefektívnenie študijných výmen v rámci EÚ.
Poslanci prerokujú správu, ktorou reagujú na Bielu knihu Európskej komisie o verejnoprospešných službách .
Cieľom je určiť, do akej miery má EÚ ovplyvňovať spôsob a rozsah poskytovania týchto služieb v členských štátoch Únie.
V rámci slávnostného zasadnutia vystúpi v pléne EP prezidentka Libérijskej republiky Ellen JOHNSON SIRLEAF .
V stredu 27. septembra bude o 17:30 pozastavené rokovanie, aby mohli poslanci privítať libanonského premiéra Fouada SINIORU , ktorý vystúpi na otvorenom zasadnutí Konferencie predsedov EP, tentokrát usporiadanom v plenárnej miestnosti.
Paralelne so zasadnutím pléna prebehne v Štrasburgu aj hlasovanie Výboru EP pre zahraničné veci a Výboru pre rozvoj o zúženom zozname 3 kandidátov na udelenie Sacharovovej ceny za slobodu myslenia .
Vystúpenia slovenských europoslancov
V rámci tzv. jednominútových vystúpení vystúpili v pléne EP traja slovenskí europoslanci: Zita PLEŠTINSKÁ (EPP-ED, SK), Peter BACO (NA, SK) a Vladimír MAŇKA (PES, SK).
Zita PLEŠTINSKÁ (EPP-ED, SK) vyslovila kritický postoj voči avizovanému posunutiu termínu vstupu nových krajín do schengenského priestoru do roku 2009.
Vyhlásenie Európskej komisie, podľa ktorého dôvodom oneskorenia sú technické problémy pri vytvorení a spustení informačnej databázy SIS II, prijali podľa jej slov občania „s prekvapením a zároveň s veľkým sklamaním“, najmä v čase „kozmicky rýchleho technického pokroku“.
Schengenská dohoda je podľa Pleštinskej viditeľným a praktickým naplnením voľného pohybu osôb a tovaru v celej EÚ a zatiaľ zostáva iba pri sľuboch.
Preto označila za nespravodlivé, aby občania z nových členských krajín EÚ museli čakať na cestovanie bez hraničných kontrol dlhšie ako do konca roku 2007.
EK vyzvala, aby zvážila všetky možnosti dodržania pôvodne plánovaného termínu, prípadne alternatívu dočasného pripojenia nových členských štátov do súčasne používaného informačného systému SIS I+, pokiaľ sa do praxe neuvedie nový systém.
Pozitívne kroky EK na dodržanie termínu prispejú podľa jej slov k zvýšeniu dôvery občanov v európsky projekt ako celok.
Europoslanec Peter BACO (NA, SK) vo svojom príspevku uviedol, že ním chce „uviesť na pravú mieru fámy a nepravdy, ktoré odzneli v EP v rámci protislovenskej kampane 5. septembra z úst maďarských poslancov“.
Tí uviedli, že na Slovensku bola zbitá žena za to, že telefonovala po maďarsky.
Vyšetrovaním sa však zistilo, že sa takýto skutok vôbec nestal.
Ako dodal, „aj obvinenie o hanlivých heslách pri športových podujatiach poriadne kríva, lebo heslo smrť Maďarom provokačne prezentoval občan maďarskej národnosti“.
Rovnako nepravdivé sú podľa neho aj tvrdenia „o škodách na 800.000 Rómoch“, pričom toto číslo označil za „desaťkrát zveličené“.
Peter Baco tiež ostro odmietol tvrdenie, že vláda Slovenskej republiky podporuje potieranie práv národnostných menšín.
Fakty podľa neho ukazujú úplný opak. „Priamo povedané, zlodej kričí, chyťte zlodeja.
Žiaľ, aj protičesko-slovenská výstava organizovaná maďarskými poslancami bola manipuláciou s faktami“.
Vladimír MAŇKA (PES, SK) tiež spomenul, že na minulom plenárnom zasadnutí niektorí europoslanci vykreslili Slovensko ako krajinu, v ktorej sú občania maďarskej menšiny prenasledovaní, ako krajinu extrémizmu a intolerancie. „Uviedli domnelý príklad brutálneho napadnutia a vykreslili slovenskú vládu ako subjekt, ktorý podporuje potieranie práv národnostných menšín.
Svoje slová vyslovili neuvážene, bez toho, aby poznali skutočnosť“, uviedol a dodal, že výsledky policajného vyšetrovania jednoznačne preukázali, že incidenty, ktoré médiá a politici široko prezentovali, „sa buď vôbec nestali, alebo nemali národnostný či etnický motív“.
Vo svojom príspevku tiež spomenul, že slovenská vláda „opakovane deklarovala a reálne preukázala, že nebude tolerovať prejavy xenofóbie, rasizmu a intolerancie a je pripravená urobiť všetky potrebné kroky, aby takýmto skutkom predišla“.
Poslaneckých kolegov preto vyzval, aby svoje slová vážili. „Veď nepravda a nedorozumenie môže vyvolať zbytočné napätie a vášne a to si, dúfam, nikto neželá“.
Obyvatelia žijúci na národnostne zmiešaných územiach Slovenska sú podľa jeho slov často zmätení „a nerozumejú, o akom napätí niektorí politici a médiá rozprávajú“.
20060922IPR10873
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
